Právny účinok podľa medzinárodného práva verejného majú iba originálne texty EHK OSN. Status tohto predpisu a dátum nadobudnutia jeho platnosti je potrebné overiť v poslednom znení dokumentu EHK OSN o statuse TRANS/WP.29/343, ktorý je k dispozícii na internetovej stránke:

http://www.unece.org/trans/main/wp29/wp29wgs/wp29gen/wp29fdocstts.html

Predpis Európskej hospodárskej komisie Organizácie Spojených národov (EHK OSN) č. 107 — Jednotné ustanovenia na účely typového schvaľovania vozidiel kategórie M2 alebo M3 z hľadiska ich celkovej konštrukcie [2018/237]

Obsahuje celý platný text vrátane:

Doplnku 1 k sérii zmien 07 – dátum nadobudnutia platnosti: 22. jún 2017

Korigendum 1 k sérii zmien 07

OBSAH

PREDPIS

PRÍLOHY

1. ROZSAH PÔSOBNOSTI

1.1. Tento predpis sa vzťahuje na každé jednopodlažné, dvojpodlažné, tuhé alebo kĺbové vozidlo kategórie M2 alebo M3 (1).

1.2. Požiadavky tohto predpisu sa však nevzťahujú na tieto vozidlá:

1.3. Požiadavky tohto predpisu sa vzťahujú na nasledujúce vozidlá len v takom rozsahu, v akom sú zlučiteľné s ich plánovaným použitím a funkciou:

1.4. Kým nebudú prijaté vhodné ustanovenia, žiadne z ustanovení tohto predpisu nebráni zmluvnej strane v stanovení požiadaviek na vozidlá, ktoré majú byť zaregistrované na jej území, pokiaľ ide o montážne a technické požiadavky na zvukové a/alebo vizuálne zariadenia na zobrazenie trasy a/alebo cieľa cesty namontované vo vnútri vozidiel alebo zvonku na vozidlách.

2. VYMEDZENIE POJMOV

Na účely tohto predpisu:

2.1. „Vozidlo“ je vozidlo kategórie M2 alebo M3 v rozsahu pôsobnosti stanovenom v bode 1.

2.1.1. Vozidlá s kapacitou nad 22 cestujúcich okrem vodiča sú rozdelené do troch tried:

2.1.2. Vozidlá s kapacitou nepresahujúcou 22 cestujúcich okrem vodiča sú rozdelené do dvoch tried vozidiel:

2.1.2.1. „Trieda A“: vozidlá určené na prepravu stojacich cestujúcich; vozidlo tejto triedy má sedadlá a má miesta pre stojacich cestujúcich.

2.1.2.2. „Trieda B“: vozidlá, ktoré nie sú určené na prepravu stojacich cestujúcich; vozidlo tejto triedy nemá miesta pre stojacich cestujúcich.

2.1.3. „Kĺbové vozidlo“ je vozidlo skladajúce sa z dvoch alebo viacerých tuhých častí spojených navzájom kĺbovou časťou; priestory pre cestujúcich v každej časti sú navzájom prepojené tak, aby sa cestujúci mohli medzi nimi voľne pohybovať; tuhé časti sú spojené nastálo tak, že sa môžu oddeliť len pomocou zariadení, ktoré sa bežne nachádzajú iba v dielni.

2.1.3.1. „Dvojpodlažné kĺbové vozidlo“ je vozidlo skladajúce sa z dvoch alebo viacerých tuhých častí spojených navzájom kĺbovou časťou; priestory pre cestujúcich v každej časti sú navzájom prepojené aspoň na jednom podlaží tak, aby sa cestujúci mohli medzi nimi voľne pohybovať; tuhé časti sú spojené nastálo tak, že sa môžu oddeliť len pomocou zariadení, ktoré sa bežne nachádzajú iba v dielni.

2.1.4. „Nízkopodlažné vozidlo“ je vozidlo triedy I, II alebo A, v ktorom minimálne 35 % plochy pre stojacich cestujúcich (alebo jeho prednej časti v prípade kĺbových vozidiel alebo spodnej časti v prípade dvojpodlažných vozidiel) tvorí samostatná plocha bez schodíkov, ktorá má prístup minimálne k jedným prevádzkovým dverám.

2.1.5. „Karoséria“ je samostatná technická jednotka, ktorá obsahuje celé vnútorné a vonkajšie špeciálne vybavenie vozidla.

2.1.6. „Dvojpodlažné vozidlo“ je vozidlo, v ktorom je priestor pre cestujúcich usporiadaný aspoň čiastočne v dvoch nad sebou ležiacich rovinách a na hornom podlaží nie je zabezpečený priestor pre stojacich cestujúcich.

2.1.7. „Samostatná technická jednotka“ je zariadenie, ktoré je súčasťou vozidla, môže byť samostatne typovo schválená, ale len vo vzťahu k jednému alebo viacerým špecifikovaným typom vozidla.

2.1.8. „Trolejbus“ je vozidlo, poháňané elektrickou energiou z vonkajšieho trolejového vedenia. Na účely tohto predpisu sem patria aj také vozidlá, ktoré majú prídavné vnútorné prostriedky pohonu (dvojrežimové vozidlá) alebo ktoré majú prostriedky pre dočasné vonkajšie ovládanie (vedené trolejbusy).

2.1.9. „Vozidlo bez strechy“ (2) je vozidlo bez strechy nad celým podlažím alebo jeho časťou. V prípade dvojpodlažného vozidla ide o horné podlažie. Priestor pre stojacich cestujúcich nesmie byť na žiadnom podlaží bez strechy, nezávisle od triedy vozidla.

2.2. „Vymedzenie typu, resp. typov“

2.2.1. „Typ vozidla“ sú vozidlá, ktoré sa zásadne nelíšia v týchto hľadiskách:

2.2.2. „Typ karosérie“ na účely typového schválenia karosérie ako samostatnej technickej jednotky je kategória karosérií, ktoré sa zásadne nelíšia v týchto hľadiskách:

2.2.3. „Typ systému na potlačenie požiaru“ na účely typového schválenia ako komponentu sú systémy, ktoré sa zásadne nelíšia v týchto hľadiskách:

2.3. „Typové schválenie vozidla, samostatnej technickej jednotky alebo komponentu“ je schválenie typu vozidla, karosérie alebo komponentu podľa bodu 2.2 z hľadiska konštrukčných charakteristík stanovených v tomto predpise.

2.4. „Nadstavba“ je časť karosérie vozidla, ktorá prispieva k pevnosti vozidla v prípade prevrátenia.

2.5. „Prevádzkové dvere“ sú dvere určené na používanie cestujúcimi za normálnych okolností, pričom vodič sedí na svojom sedadle.

2.6. „Dvojité dvere“ sú dvere umožňujúce dva prístupové alebo im ekvivalentné priechody.

2.7. „Posuvné dvere“ sú dvere, ktoré sa môžu otvárať alebo zatvárať len posunom po jednej alebo niekoľkých priamych alebo približne priamych koľajničkách.

2.8. „Núdzové dvere“ sú dvere určené pre cestujúcich na použitie ako východ len výnimočne, a to najmä v prípade núdze.

2.9. „Núdzové okno“ je okno, ktoré nemusí byť nutne zasklené a ktoré je určené pre cestujúcich ako východ len v prípade núdze.

2.10. „Dvojdielne alebo viacdielne okno“ je núdzové okno, ktoré pri rozdelení na dve alebo viaceré časti pomyselnou vertikálnou čiarou, resp. čiarami (alebo rovinou, resp. rovinami) vytvára dve alebo niekoľko častí, z ktorých každá spĺňa požiadavky na rozmery a prístup vzťahujúce sa na bežné núdzové okno.

2.11. „Únikový prielez“ je otvor na streche alebo podlahe, určený pre cestujúcich ako núdzový východ len v prípade núdze.

2.12. „Núdzový východ“ sú núdzové dvere, núdzové okno alebo únikový prielez.

2.13. „Východ“ sú prevádzkové dvere, spojovacie schodisko, polovičné schodisko alebo núdzový východ.

2.14. „Podlaha alebo podlažie“:

2.15. „Ulička“ je priestor umožňujúci cestujúcim prístup z ktoréhokoľvek sedadla, radu sedadiel alebo osobitného priestoru pre používateľov invalidných vozíkov ku ktorémukoľvek inému sedadlu, radu sedadiel, osobitnému priestoru pre používateľov invalidných vozíkov alebo ku ktorémukoľvek prístupovému priechodu od prevádzkových dverí alebo k nim alebo od spojovacieho schodiska alebo k nemu a k akejkoľvek ploche pre stojacich cestujúcich; ulička nezahŕňa:

2.16. „Prístupový priechod“ je priestor siahajúci dovnútra vozidla od prevádzkových dverí po najvzdialenejšiu hranu horného schodíka (hrana uličky) spojovacieho schodiska alebo polovičného schodiska. Ak nie je pri dverách žiadny schod, za prístupový priechod sa považuje priestor meraný podľa bodu 7.7.1 prílohy 3 až do vzdialenosti 300 mm od počiatočnej polohy vnútorného povrchu skúšobného kalibru.

2.17. „Priestor pre vodiča“ je priestor, ktorý je s výnimkou prípadu núdze určený výhradne pre vodiča a zahŕňa sedadlo vodiča, volant, ovládače, prístroje a iné zariadenia potrebné na riadenie alebo prevádzkovanie vozidla.

2.18. „Pohotovostná hmotnosť vozidla“ je hmotnosť nezaťaženého vozidla s karosériou a, v prípade ťažného vozidla, aj so spojovacím zariadením v pohotovostnom stave alebo hmotnosť podvozku s kabínou, ak výrobca nenamontuje karosériu, a/alebo so spojovacím zariadením [vrátane chladiacej kvapaliny, olejov, 90 % paliva, 100 % iných kvapalín okrem úžitkovej vody, nástrojov, náhradného kolesa a vodiča (75 kg)] a v prípade autobusov a autokarov hmotnosť člena posádky (75 kg), ak je vo vozidle sedadlo pre člena posádky.

2.19. „Technicky prípustná maximálna hmotnosť zaťaženého vozidla (M)“ je maximálna hmotnosť vozidla stanovená výrobcom na základe jeho konštrukcie a výkonu. Technicky prípustná maximálna hmotnosť zaťaženého vozidla sa použije na stanovenie kategórie vozidla

2.20. „Cestujúci“ je osoba iná než vodič alebo člen posádky.

2.21. „Cestujúci so zníženou pohyblivosťou“ sú všetky osoby, ktoré majú ťažkosti pri používaní verejnej dopravy, napríklad telesne postihnuté osoby (vrátane osôb s poškodením zmyslových orgánov alebo duševne postihnutých osôb a osôb používajúcich invalidné vozíky), osoby s postihnutím končatín, osoby nízkeho vzrastu, osoby s ťažkou batožinou, osoby vyššieho veku, tehotné ženy, osoby s nákupnými vozíkmi a osoby s deťmi (vrátane detí usadených v športových kočíkoch).

2.22. „Používateľ invalidného vozíka“ je osoba, ktorá z dôvodu choroby alebo postihnutia používa na pohyb invalidný vozík.

2.23. „Člen posádky“ je osoba s funkciou spoluvodiča alebo prípadného pomocníka.

2.24. „Priestor pre cestujúcich“ je priestor určený pre cestujúcich, okrem akéhokoľvek priestoru, ktorý zaberajú pevne zabudované zariadenia, ako sú bary, kuchynky, toalety alebo priestory na batožinu alebo tovar.

2.25. „Prevádzkové dvere ovládané servomotorom“ sú prevádzkové dvere ovládané výlučne silou inou ako svalovou a ktorých otváranie a zatváranie, ak nie je ovládané automaticky, je diaľkovo ovládané vodičom alebo členom posádky.

2.26. „Automaticky ovládané prevádzkové dvere“ sú prevádzkové dvere ovládané servomotorom, ktoré sa môžu otvoriť (inak než pomocou núdzových ovládačov) len po aktivácii ovládača cestujúcim a po aktivácii ovládača vodičom a ktoré sa opäť automaticky zatvoria.

2.27. „Zariadenie brániace spusteniu motora“ je zariadenie, ktoré zabráni uvedeniu vozidla z pokojovej polohy do pohybu, keď nie sú úplne zavreté dvere.

2.28. „Vodičom ovládané prevádzkové dvere“ sú prevádzkové dvere, ktoré bežne otvára a zatvára vodič.

2.29. „Vyhradené sedadlo“ je príslušne označené sedadlo s dodatočným priestorom pre cestujúceho so zníženou pohyblivosťou.

2.30. „Nastupovacie zariadenie“ je zariadenie, ktoré uľahčuje prístup invalidným vozíkom do vozidiel, a medzi takéto zariadenia patria napr. zdvíhacie zariadenia, rampy atď.

2.31. „Systém na zníženie výšky podlahy (spúšťací systém)“ je systém, ktorý spustí a zdvihne celkom alebo čiastočne konštrukciu vozidla vo vzťahu k zvyčajnej jazdnej polohe.

2.32. „Zdvíhacie zariadenie“ je zariadenie alebo systém s plošinou, ktoré sa môžu zdvihnúť alebo spustiť tak, aby umožnili cestujúcim prechod medzi podlahou priestoru pre cestujúcich a vozovkou alebo obrubníkom.

2.33. „Rampa“ je zariadenie na premostenie medzery medzi podlahou priestoru pre cestujúcich a vozovkou alebo obrubníkom. Vo svojej polohe používania zahŕňa každý povrch, ktorý sa môže pohybovať ako súčasť vysunutia rampy alebo ktorý sa dá použiť len vtedy, keď je rampa vo svojej vysunutej polohe a po ktorom sa má pohybovať invalidný vozík.

2.34. „Prenosná rampa“ je rampa, ktorú možno oddeliť od konštrukcie vozidla a môže ju rozložiť vodič alebo člen posádky.

2.35. „Odmontovateľné sedadlo“ je sedadlo, ktoré možno z vozidla ľahko odstrániť.

2.36. „Predná časť“ a „zadná časť“ je predná a zadná časť vozidla pri obvyklom smere jazdy a pojmy: „predný“, „najprednejší“, „zadný“ a „najzadnejší“ a pod. treba chápať podobne.

2.37. „Spojovacie schodisko“ je schodisko, ktoré umožňuje spojenie medzi horným a dolným podlažím.

2.38. „Oddelený priestor“ je priestor vo vozidle, ktorý môžu za prevádzky vozidla obsadiť cestujúci alebo posádka a ktorý je oddelený od každého iného priestoru pre cestujúcich alebo posádku okrem prípadu, keď priečka umožňuje cestujúcim pohľad do vedľajšieho priestoru pre cestujúcich a oba priestory sú spojené uličkou bez dverí.

2.39. „Polovičné schodisko“ je schodisko z horného podlažia, ktoré končí pri núdzových dverách.

2.40. „Osvetlenie prevádzkových dverí“ je osvetľovacie zariadenie, resp. zariadenia vozidla, ktoré sú určené na osvetlenie vonkajšieho okolia prevádzkových dverí a kolies.

2.41. „Systém blokovania v noci“ je systém, ktorý poskytuje možnosť na zabezpečenie prevádzkových a núdzových dverí vozidla proti otvoreniu.

2.42. „Systém núdzového osvetlenia“ je systém, ktorý zabezpečuje minimálnu úroveň osvetlenia potrebnú na to, aby cestujúci mohli bezpečne vystúpiť z vozidla vrátane núdzových východov.

2.43. „Bezpečnostné označenie“ je konfigurácia vizuálnych prvkov, ktorých účelom je sprostredkovať správu súvisiacu s bezpečnosťou.

3. ŽIADOSŤ O TYPOVÉ SCHVÁLENIE

3.1. Žiadosť o schválenie:

Z hľadiska konštrukčných znakov ju predkladá príslušný výrobca alebo jeho riadne splnomocnený zástupca.

3.2. V prípade žiadosti o typové schválenie vozidla zostaveného montážou podvozku s typovo schválenou karosériou sa pojem výrobca vzťahuje na subjekt, ktorý vykonal montáž.

3.3. Vzor informačného dokumentu vzťahujúceho sa na konštrukčné znaky je uvedený v časti 1 prílohy 1.

3.3.1. Doplnok 1: pre typ vozidla.

3.3.2. Doplnok 2: pre typ karosérie.

3.3.3. Doplnok 3: pre typ vozidla vybaveného karosériou už typovo schválenou ako samostatná technická jednotka.

3.3.4. Doplnok 4: pre typ systému na potlačenie požiaru.

3.4. V prípade žiadosti o schválenie typu vozidla výrobca takisto predkladá prípadne aj tieto dokumenty:

3.5. Vozidlo, resp. vozidlá, karoséria, resp. karosérie alebo systém, resp. systémy na potlačenie požiaru reprezentujúce typ, ktoré sa majú schváliť, sa predloží technickej službe zodpovednej za vykonávanie schvaľovacích skúšok.

4. TYPOVÉ SCHVÁLENIE

4.1. Ak vozidlo, karoséria alebo systém na potlačenie požiaru predložené na typové schválenie podľa tohto predpisu spĺňajú požiadavky bodu 5, tomuto typu vozidla, karosérie alebo systému na potlačenie požiaru sa udelí schválenie.

4.2. Každému schválenému typu sa pridelí schvaľovacie číslo. Jeho prvé dve číslice (v súčasnosti 07, čo zodpovedá sérií zmien 07) označujú sériu zmien, ktorá zahŕňa najnovšie zásadné technické zmeny predpisu v čase udelenia typového schválenia. Tá istá zmluvná strana nesmie prideliť rovnaké číslo inému typu vozidla, karosérie alebo systému na potlačenie požiaru v zmysle bodu 2.2.

4.3. Oznámenie o schválení alebo o rozšírení schválenia typu vozidla, karosérie alebo systému na potlačenie požiaru podľa tohto predpisu sa oznámi zmluvným stranám dohody, ktoré uplatňujú tento predpis, a to prostredníctvom formulára, ktorého vzor je uvedený v časti 2 prílohy 1 k tomuto predpisu.

4.4. Na každé vozidlo, karosériu alebo systém na potlačenie požiaru, ktoré sú zhodné s typom vozidla, karosérie alebo systému na potlačenie požiaru schváleným podľa tohto predpisu, sa na viditeľnom a ľahko prístupnom mieste uvedenom v schvaľovacom formulári umiestni medzinárodná značka typového schválenia, ktorá sa skladá z:

4.5. Ak vozidlo zodpovedá typu vozidla schváleného podľa jedného alebo viacerých predpisov priložených k dohode, v štáte, ktorý udelil schválenie podľa tohto predpisu, symbol predpísaný v bode 4.4.1 sa nemusí opakovať; v takom prípade sa uvedú vo zvislom stĺpci vpravo od symbolu predpísaného v bode 4.4.1 schvaľovacie čísla a doplnkové symboly všetkých predpisov, podľa ktorých bolo typové schválenie udelené v štáte, ktorý udelil typové schválenie podľa tohto predpisu.

4.6. Značka typového schválenia musí byť jasne čitateľná a nezmazateľná.

4.7. Značka typového schválenia sa umiestni v blízkosti štítka s údajmi o vozidle alebo karosérii, ktorý pripevňuje výrobca, alebo priamo na tomto štítku.

Značka typového schválenia sa umiestni na hlavnej časti systému na potlačenie požiaru. Označenie nemusí byť viditeľné, keď je systém namontovaný vo vozidle.

4.8. V prílohe 2 k tomuto predpisu sú uvedené príklady usporiadania značiek typového schválenia.

5. POŽIADAVKY

5.1. Všetky vozidlá musia spĺňať ustanovenia prílohy 3 k tomuto predpisu. Samostatne schválená karoséria musí spĺňať ustanovenia prílohy 10. Typové schválenie vozidla s karosériou schválenou podľa prílohy 10 sa vykoná v súlade s prílohou 3. Samostatne schválené systémy na potlačenie požiaru musia byť v súlade s časťou 1 prílohy 13. V prípade schválenia vozidla so systémom na potlačenie požiaru namontovaným v charakteristickom motorovom priestore musí spĺňať požiadavky časti 2 prílohy 13.

5.2. Vozidlá triedy I musia byť prístupné pre osoby so zníženou pohyblivosťou vrátane aspoň jedného používateľa invalidného vozíka a jeden rozložený detský kočík alebo športový kočík podľa technických požiadaviek stanovených v prílohe 8. V pevných vozidlách triedy I môže byť priestor na umiestnenie invalidného vozíka kombinovaný s priestorom na umiestnenie rozloženého športového kočíka alebo kočíka. V takomto prípade musia byť v tomto priestore pripevnené znaky alebo v priľahlom priestore, ktoré obsahujú tento text, rovnocenný text alebo piktogram:

5.3. Zmluvné strany majú možnosť zvoliť najvhodnejšie riešenie na dosiahnutie lepšej prístupnosti v iných vozidlách, než sú vozidlá triedy I. Ak sú však iné vozidlá ako vozidlá triedy I vybavené zariadením pre osoby so zníženou pohyblivosťou a/alebo používateľov invalidného vozíka, musia takéto prvky alebo zariadenia spĺňať príslušné požiadavky prílohy 8.

5.4. Žiadne z ustanovení tohto nariadenia nebráni vnútroštátnym orgánom zmluvnej strany stanoviť, že určité druhy prevádzky sú vyhradené pre vozidlá, ktoré sú vybavené na účely dopravy cestujúcich so zníženou pohyblivosťou podľa prílohy 8.

5.5. Ak nie je uvedené inak, všetky merania sa vykonávajú na vozidle s pohotovostnou hmotnosťou, ktoré stojí na hladkom a vodorovnom povrchu vozovky a ktoré je v stave obvyklom pre jazdu. Ak je namontovaný systém na zníženie podlahy, nastaví sa na svoju normálnu cestovnú výšku. V prípade typového schválenia karosérie ako samostatnej technickej jednotky, polohu karosérie voči rovnej horizontálnej ploche stanoví výrobca.

5.6. Kdekoľvek je v tomto predpise stanovená požiadavka, aby bol povrch vo vozidle vodorovný alebo naklonený v určitom uhle, keď má vozidlo pohotovostnú hmotnosť, v prípade vozidla s mechanickým zavesením môže povrch presiahnuť tento sklon alebo mať sklon, keď má vozidlo pohotovostnú hmotnosť, za predpokladu, že táto požiadavka je splnená, keď je vozidlo v stave zaťaženia podľa údajov výrobcu. Ak je vo vozidle namontovaný systém na zníženie podlahy, nesmie byť v prevádzke.

6. ZMENA A ROZŠÍRENIE SCHVÁLENIA TYPU VOZIDLA ALEBO KAROSÉRIE

6.1. Každá zmena typu vozidla, karosérie alebo systému na potlačenie požiaru sa oznámi schvaľovaciemu úradu, ktorý tento typ schválil. Tento úrad potom môže buď:

6.2. Potvrdenie alebo zamietnutie typového schválenia, s uvedením zmien, sa oznamuje postupom stanoveným v bode 4.3 tohto predpisu zmluvným stranám dohody, ktoré uplatňujú tento predpis.

6.3. Schvaľovací úrad, ktorý vydáva rozšírenie typového schválenia, priradí každému takémuto rozšíreniu poradové číslo a o tejto skutočnosti informuje ostatné strany dohody z roku 1958, ktoré tento predpis uplatňujú, prostredníctvom formulára oznámenia, ktorého vzor je uvedený v časti 2 prílohy 1 k tomuto predpisu.

7. ZHODA VÝROBY

Postupy zabezpečenia zhody výroby sa musia zhodovať s postupmi uvedenými v Dohode, doplnku 2 (E/ECE/324-E/ECE/TRANS/505/Rev.2), a musia spĺňať tieto požiadavky:

8. SANKCIE V PRÍPADE NEZHODY VÝROBY

8.1. Schválenie typu vozidla, karosérie alebo systému na potlačenie požiaru vydané podľa tohto predpisu možno odňať, ak nie sú splnené požiadavky stanovené v bode 5 tohto predpisu.

8.2. Ak zmluvná strana dohody, ktorá uplatňuje tento predpis, odníme schválenie, ktoré predtým udelila, bezodkladne o tom informuje ostatné zmluvné strany dohody, ktoré uplatňujú tento predpis, a to prostredníctvom oznamovacieho formulára, ktorého vzor je uvedený v časti 2 prílohy 1 k tomuto predpisu.

9. DEFINITÍVNE ZASTAVENIE VÝROBY

Ak držiteľ typového schválenia úplne prestane vyrábať typ vozidla, karosérie alebo systému na potlačenie požiaru podľa tohto predpisu, informuje o tom schvaľovací úrad, ktorý typové schválenie udelil. Po prijatí príslušného oznámenia uvedený orgán o tom informuje ostatné strany dohody z roku 1958, ktoré uplatňujú tento predpis, a to prostredníctvom oznamovacieho formulára, ktorý zodpovedá vzoru uvedenému v časti 2 prílohy 1 k tomuto predpisu.

10. PRECHODNÉ USTANOVENIA

10.1. Od oficiálneho dátumu nadobudnutia platnosti série zmien 04 nesmie žiadna zmluvná strana uplatňujúca tento predpis odmietnuť udeliť typové schválenie podľa tohto predpisu v znení série zmien 04.

10.2. Po uplynutí 24 mesiacov od dátumu nadobudnutia platnosti série zmien 04 zmluvné strany, ktoré uplatňujú tento predpis, udeľujú typové schválenie, len ak typ vozidla, ktorý sa má schváliť, spĺňa požiadavky tohto predpisu v znení série zmien 04.

10.3. Po uplynutí 36 mesiacov od dátumu nadobudnutia platnosti série zmien 04, môžu zmluvné strany uplatňujúce tento predpis, odmietnuť udeliť vnútroštátne alebo regionálne typové schválenie a prvú vnútroštátnu alebo regionálnu registráciu (prvé uvedenie do prevádzky) vozidla, ktoré nespĺňa požiadavky uvedené v sérii zmien 04 k tomuto predpisu.

10.4. Zmluvné strany, ktoré uplatňujú tento predpis, nesmú odmietnuť udeliť rozšírenie typového schválenia udeleného podľa série zmien 03 k tomuto predpisu vozidlám, na ktoré sa nevzťahuje séria zmien 04.

10.5. Bez ohľadu na ustanovenia bodov 10.2 a 10.3 typové schválenia vozidiel udelené podľa série zmien 03 k tomuto predpisu, na ktoré sa nevzťahuje séria zmien 04, zostávajú naďalej v platnosti a zmluvné strany uplatňujúce tento predpis ich naďalej uznávajú.

10.6. Od oficiálneho dátumu nadobudnutia platnosti série zmien 05 nesmie žiadna zmluvná strana uplatňujúca tento predpis odmietnuť udeliť typové schválenie podľa tohto predpisu v znení série zmien 05.

10.7. Po uplynutí 24 mesiacov od dátumu nadobudnutia platnosti série zmien 05 zmluvné strany, ktoré uplatňujú tento predpis, udeľujú typové schválenie, len ak typ vozidla, ktorý sa má schváliť, spĺňa požiadavky tohto predpisu v znení série zmien 05.

10.8. Po uplynutí 36 mesiacov od dátumu nadobudnutia platnosti série zmien 05, môžu zmluvné strany uplatňujúce tento predpis, odmietnuť udeliť vnútroštátne alebo regionálne typové schválenie a prvú vnútroštátnu alebo regionálnu registráciu (prvé uvedenie do prevádzky) vozidla, ktoré nespĺňa požiadavky uvedené v sérii zmien 05 k tomuto predpisu.

10.9. Bez ohľadu na ustanovenia bodu 10.7 a 10.8 zmluvné strany, ktoré uplatňujú tento predpis, aj naďalej uznávajú typové schválenia udelené podľa predchádzajúcich zmien k tomuto predpisu, ktoré nie sú dotknuté sériou zmien 05.

10.10. Zmluvné strany, ktoré uplatňujú tento predpis, nesmú odmietnuť udeliť rozšírenie typového schválenia vozidlám, na ktoré sa nevzťahuje séria zmien 05.

10.11. Po uplynutí 48 mesiacov od dátumu nadobudnutia platnosti série zmien 06 zmluvné strany, ktoré uplatňujú tento predpis, udeľujú typové schválenia, len ak typ vozidla, ktorý sa má schváliť, spĺňa požiadavky tohto predpisu v znení série zmien 06.

10.12. Zmluvné strany uplatňujúce tento predpis nesmú odmietnuť udeliť rozšírenie typových schválení pre existujúce typy, ktoré boli vydané podľa série zmien 05 k tomuto predpisu.

10.13. Po uplynutí 60 mesiacov od dátumu nadobudnutia platnosti série zmien 06 k tomuto predpisu nie sú zmluvné strany, ktoré uplatňujú tento predpis, povinné na účely udelenia vnútroštátneho alebo regionálneho typového schválenia uznať vozidlo typovo schválené podľa série zmien 05 k tomuto predpisu.

10.14. Od oficiálneho dátumu nadobudnutia platnosti série zmien 07 nesmie žiadna zmluvná strana uplatňujúca tento predpis odmietnuť udeliť alebo uznať typové schválenie podľa tohto predpisu v znení série zmien 07.

10.15. Od 1. septembra 2020 musia strany uplatňujúce tento predpis vydávať typové schválenia vozidlám triedy I a II iba vtedy, ak typ vozidla, ktorý sa má schváliť, spĺňa požiadavky tohto predpisu v znení série zmien 07.

10.16. Zmluvné strany uplatňujúce tento predpis nesmú odmietnuť udeliť rozšírenie typových schválení pre existujúce typy, ktoré boli udelené podľa série zmien 06 k tomuto predpisu.

10.17. Od 1. septembra 2021 zmluvné strany uplatňujúce tento predpis nie sú povinné na účely vnútroštátneho alebo regionálneho typového schválenia prijať vozidlo triedy I alebo II, ktoré bolo typovo schválené podľa série zmien 06 k tomuto predpisu.

10.18. Bez ohľadu na ustanovenia bodu 10.14 a 10.16 zmluvné strany, ktoré uplatňujú tento predpis, aj naďalej uznávajú typové schválenia udelené vozidlám podľa série zmien 06 k tomuto predpisu, ktoré nie sú dotknuté sériou zmien 07.

11. NÁZVY A ADRESY TECHNICKÝCH SLUŽIEB ZODPOVEDNÝCH ZA VYKONÁVANIE SCHVAĽOVACÍCH SKÚŠOK A NÁZVY A ADRESY SCHVAĽOVACÍCH ÚRADOV

Zmluvné strany dohody z roku 1958, ktoré uplatňujú tento predpis, oznámia sekretariátu Organizácie Spojených národov názvy a adresy technických služieb zodpovedných za vykonávanie schvaľovacích skúšok a schvaľovacích úradov, ktoré udeľujú typové schválenie a ktorým sa posielajú formuláre potvrdzujúce typové schválenie alebo rozšírenie, odmietnutie alebo odňatie typového schválenia vydaného v iných štátoch.

12. VYHRADENÉ

(1) Podľa definície v Konsolidovanej rezolúcii o konštrukcii vozidiel (R.E.3). dokument ECE/TRANS/WP.29/78/Rev.3, ods. 2 – www.unece.org/trans/main/wp29/wp29wgs/wp29gen/wp29resolutions.html

(2) Používanie týchto vozidiel môže podliehať pravidlám stanovených vnútroštátnymi správnymi orgánmi.

(3) Rozlišovacie čísla zmluvných strán dohody z roku 1958 sú uvedené v prílohe 3 ku Konsolidovanej rezolúcii o konštrukcii vozidiel (R.E.3) (dokument ECE/TRANS/WP.29/78/Rev.2/Rev.3, príloha 3 – www.unece.org/trans/main/wp29/wp29wgs/wp29gen/wp29resolutions.html

V prípade návesu alebo prípojného vozidla so stredovou nápravou, kde je na spojovacie zariadenie alebo na točnicu prenášané značné vertikálne zaťaženie, sa toto zaťaženie po vydelení štandardným gravitačným zrýchlením zahrnie do maximálnej technicky prípustnej hmotnosti.

PRÍLOHA 3

POŽIADAVKY, KTORÉ MUSIA SPĹŇAŤ VŠETKY VOZIDLÁ

1. – 6. (Vyhradené)

7. POŽIADAVKY

7.1 Všeobecne

7.1.1. Ak je priestor pre vodiča bez strechy, vodič by mal mať určitú špeciálnu ochranu pred silným vetrom, náhlym prachom, silným dažďom atď.

7.2. Hmotnosti a rozmery

7.2.1. Vozidlá musia spĺňať požiadavky prílohy 11.

7.2.2. Plocha, ktorá je k dispozícii pre cestujúcich.

7.2.2.1. Celková plocha S0, ktorá je k dispozícii pre cestujúcich sa vypočíta tak, že sa od celkovej plochy podlahy vozidla odpočíta:

7.2.2.1.1. plocha priestoru pre vodiča;

7.2.2.1.2. plocha schodov pri dverách a plocha každého iného schodu s hĺbkou menšou než 300 mm a plocha, ktorú zaberajú dvere a ich mechanizmus počas činnosti;

7.2.2.1.3. plocha každej časti, nad ktorou je vertikálna svetlá výška menšia než 1 350 mm, meraná od podlahy bez ohľadu na výčnelky špecifikované v bode 7.7.8.6.3 a 7.7.8.6.4 tejto prílohy. V prípade vozidiel triedy A alebo B možno tento rozmer zmenšiť na 1 200 mm.

7.2.2.1.4. plocha každej časti vozidla, na ktorú je cestujúcim vstup zakázaný podľa bodu 7.9.4 tejto prílohy;

7.2.2.1.5. plocha každého priestoru vyhradeného len na prepravu tovaru alebo batožiny, na ktorú cestujúci nemá prístup;

7.2.2.1.6. plocha požadovaná z hľadiska voľného pracovného priestoru pri príprave jedál;

7.2.2.1.7. plocha podlahy, ktorú zaberá akékoľvek schodisko, polovičné schodisko, spojovacie schodisko alebo povrch ktoréhokoľvek schodu.

7.2.2.2. Plocha S1, ktorá je k dispozícii pre stojacich cestujúcich (len v prípade vozidiel triedy A, I a II, v ktorých je povolená preprava stojacich cestujúcich) sa vypočíta tak, že sa od S0 odpočíta:

7.2.2.2.1. plocha všetkých častí podlahy, ktorých sklon presahuje maximálne prípustné hodnoty stanovené v bode 7.7.6 tejto prílohy;

7.2.2.2.2. plocha všetkých častí, ktoré nie sú prístupné stojacim cestujúcim keď sú obsadené všetky sedadlá, s výnimkou sklopných sedadiel;

7.2.2.2.3. plocha všetkých častí, ktorých svetlá výška nad podlahou je menšia než výška uličky stanovená v bode 7.7.5.1 tejto prílohy (držadlá sa v tomto prípade neberú do úvahy);

7.2.2.2.4. plocha pred priečnou vertikálnou rovinou prechádzajúcou stredom sedačky sedadla vodiča (v jeho najzadnejšej polohe);

7.2.2.2.5. plocha 300 mm pred všetkými sedadlami inými ako sklopnými s výnimkou miest, kde sú bočne orientované sedadlá; v tomto prípade môže byť tento rozmer znížený na 225 mm. V prípade variabilného usporiadania sedadiel sa na sedadlá považované za používané sedadlá vzťahuje bod 7.2.2.4;

7.2.2.2.6. každá plocha, ktorá nie je vyňatá ustanoveniami predchádzajúcich bodov 7.2.2.2.1 až 7.2.2.2.5, na ktorom nie je možné umiestniť obdĺžnik s rozmermi 400 mm × 300 mm;

7.2.2.2.7. vo vozidlách triedy II plocha, na ktorej nie je povolené státie;

7.2.2.2.8. u dvojpodlažných vozidiel, každá plocha horného podlažia;

7.2.2.2.9. plocha miesta, resp. miest pre invalidné vozíky, ak sa považuje za plochu, ktorú zaberá invalidný vozík, resp. vozíky (pozri bod 7.2.2.4);

7.2.2.2.10. plocha každého priestoru pre invalidný vozík, resp. vozíky vyhradená výlučne pre používateľa, používateľov invalidných vozíkov.

7.2.2.3. Vo vozidle musí počet sedadiel (P), s výnimkou sklopných sedadiel, zodpovedať požiadavkám bodu 7.7.8. Ak vozidlo patrí do triedy I, II alebo A, musí byť počet sedadiel na každom podlaží minimálne rovný počtu štvorcových metrov podlahy tohto podlažia, ktoré sú k dispozícii pre cestujúcich a (prípadne) pre posádku, zaokrúhlenému dole na najbližšie celé číslo; tento počet sa v prípade vozidiel triedy I môže, s výnimkou horného podlažia, znížiť o 10 percent.

7.2.2.4. V prípade vozidla vybaveného meniteľnou kapacitou sedadiel sa plocha, ktorá je k dispozícii pre stojacich cestujúcich (S1), a ustanovenia bodu 3.3.1 prílohy 11 stanovia pre každú z týchto podmienok:

7.2.2.4.1. obsadené sú všetky sedadlá, ktoré sú k dispozícii, potom zostávajúca plocha pre stojacich cestujúcich a potom, ak zostane miesto, plocha pre invalidné vozíky;

7.2.2.4.2. obsadené sú všetky plochy pre stojacich cestujúcich, potom zvyšné sedadlá pre sediacich cestujúcich, ktoré sú k dispozícii a potom, ak zostane miesto, plocha pre invalidné vozíky;

7.2.2.4.3. obsadené sú všetky plochy pre invalidné vozíky, potom všetky zostávajúce plochy pre stojacich cestujúcich, potom sedadlá pre sediacich cestujúcich, ktoré sú k dispozícii.

7.2.3. Označenie vozidiel

7.2.3.1. V priestore pre vodiča v polohe dobre viditeľnej pre sediaceho vodiča musí byť k dispozícii plocha na označenia stanovené v bode 3.3 prílohy 11.

7.2.3.1.1. Maximálny počet miest na sedenie, na ktoré je vozidlo konštruované.

7.2.3.1.2. Maximálny počet prípadných miest na státie, na ktoré je vozidlo konštruované.

7.2.3.1.3. Maximálny počet prípadných miest pre invalidné vozíky, na ktoré je vozidlo konštruované.

7.2.3.2. (Vyhradené)

7.2.3.3. (Vyhradené)

7.3. Predchádzanie nehodám

7.3.1. Ak sa motorový priestor vozidla nachádza za priestorom pre vodiča, nesmie byť možné motor naštartovať z miesta vodiča, keď je otvorený hlavný prístupový panel k motoru umiestnený v zadnej stene vozidla a ktorý umožňuje priamy prístup k častiam, ktoré predstavujú nebezpečenstvo, keď je motor v chode (napr. kotúče remeňových prevodov).

7.4. Skúška stability

7.4.1. Stabilita vozidla musí byť taká, aby sa bod, v ktorom dochádza k prevráteniu, neprekročil, ak sa povrch, na ktorom vozidlo stojí, striedavo nakloní na obe strany v uhle 28 stupňov od horizontálnej roviny.

7.4.2. Na účely uvedenej skúšky musí byť vozidlo v pohotovostnom stave opísanom v bode 2.18 tohto predpisu a okrem toho musí spĺňať tieto podmienky:

7.4.2.1. Na každé sedadlo pre cestujúcich (v prípade dvojpodlažných vozidiel len na hornom podlaží) sa umiestni záťaž rovnajúca sa Q (ako je stanovené v bode 3.2.3.2.1 prílohy 11). Ak je jednopodlažné vozidlo určené pre prepravu stojacich cestujúcich alebo člena posádky, ktorý nesedí, musí byť ťažisko záťaží Q alebo hmotnosti 75 kg, ktorá ich predstavuje, rovnomerne rozložené na ploche pre stojacich cestujúcich, resp. pre posádku vo výške 875 mm. Ak je dvojpodlažné vozidlo určené na prepravu člena posádky, ktorý nesedí, ťažisko záťaže s hmotnosťou 75 kg, ktorá predstavuje člena posádky, sa musí nachádzať v uličke horného podlažia vo výške 875 mm. Ak je vozidlo vybavené na prevoz batožiny na streche, musí sa na strechu upevniť rovnomerne rozložená záťaž (BX) o hmotnosti, ktorá nie je nižšia ako výrobcom udaná hmotnosť v súlade s bodom 3.2.3.2.1 prílohy 11 a ktorá predstavuje takú batožinu. Iné batožinové priestory nesmú obsahovať žiadnu batožinu.

7.4.2.2. Ak má vozidlo variabilný počet miest na sedenie, variabilnú plochu pre stojacich cestujúcich alebo môže prepravovať jeden alebo viac invalidných vozíkov, platí pre každý príslušný priestor pre cestujúcich, ktorého sa takáto zmena týka, že zaťaženia podľa bodu 7.4.2.1 vždy musia byť väčšie ako: a) hmotnosť predstavovaná počtom sediacich cestujúcich, ktorí môžu obsadiť plochu, vrátane hmotnosti každého odmontovateľného sedadla; alebo b) hmotnosť predstavovaná počtom stojacich cestujúcich, ktorí môžu obsadiť plochu; alebo c) hmotnosť invalidných vozíkov a ich používateľov, ktorí môžu obsadiť plochu pri celkovej hmotnosti 250 kg na každé miesto vo výške 500 mm nad podlahou v strede každého miesta pre invalidný vozík; alebo d) hmotnosť sediacich cestujúcich, stojacich cestujúcich a používateľov invalidných vozíkov a akákoľvek kombinácia týchto cestujúcich, ktorí sa môžu zdržiavať na príslušnej ploche.

7.4.3. Výška akéhokoľvek schodíka používaného na zabránenie bočného šmyku kolesa vozidla na zariadení na skúšanie naklonenia, nesmie byť väčšia než dve tretiny vzdialenosti medzi povrchom, na ktorom vozidlo stojí, pred tým, než je naklonené, a tou časťou ráfika toho kolesa, ktorá je najbližšie k povrchu, keď je vozidlo zaťažené v súlade s bodom 7.4.2.

7.4.4. Počas skúšky sa žiadne časti vozidla, ktoré nemajú prísť do vzájomného styku pri bežnom používaní, nesmú dostať do takéhoto styku, ani nesmú sa poškodiť ani premiestniť.

7.4.5. Na preukázanie toho, že sa vozidlo za podmienok popísaných v bodoch 7.4.1 a 7.4.2 neprevráti, môže sa alternatívne použiť výpočtová metóda. Taký výpočet musí brať do úvahy tieto parametre:

7.4.5.1. hmotnosti a rozmery;

7.4.5.2. výška ťažiska;

7.4.5.3. tuhosť pružín;

7.4.5.4. vertikálna a horizontálna tuhosť pneumatiky;

7.4.5.5. charakteristiky regulácie tlaku vzduchu vo vzduchových pružinách;

7.4.5.6. poloha momentových stredov;

7.4.5.7. odolnosť karosérie proti krutu. Metóda výpočtu je opísaná v doplnku k tejto prílohe.

7.5. Ochrana pred nebezpečenstvom vzniku požiaru

7.5.1. Motorový priestor

7.5.1.1. V motorovom priestore sa nesmie použiť horľavý, zvukovoizolačný materiál alebo materiál náchylný na nasiaknutie palivom, mazivom alebo iným horľavým materiálom, pokiaľ nie je takýto materiál pokrytý nepriepustnou vrstvou.

7.5.1.2. Je potrebné prijať opatrenia, ktorými sa pokiaľ možno zabráni zhromažďovaniu paliva, mazacieho oleja alebo akéhokoľvek horľavého materiálu v ktorejkoľvek časti motorového priestoru, a to buď vhodným usporiadaním motorového priestoru, alebo zabezpečením odvádzacích otvorov.

7.5.1.3. Medzi motorovým priestorom alebo iným zdrojom tepla (ako je zariadenie určené na pohlcovanie energie, ktorá sa uvoľňuje pri zostupe vozidla dolu svahom s dlhým spádom, napr. odľahčovacia brzda alebo zariadenie na vykurovanie interiéru karosérie, ktoré však funguje inak než na princípe obehu teplej vody) a zostatkom vozidla musí byť vstavaná priečka z tepelne odolného materiálu. Všetky upevňovacie svorky, tesnenia atď., ktoré sa používajú v spojitosti s priečkou, musia byť odolné proti ohňu.

7.5.1.4. Vykurovacie zariadenie, ktoré pracuje na inom princípe než na teplovodnom, môže byť umiestnené v priestore pre cestujúcich, ak je uzavreté v materiáli, ktorý odoláva teplotám produkovaným zariadením, neemituje žiadne toxické plyny a je umiestnené tak, že nie je pravdepodobné, aby sa cestujúci dostal do styku s jeho horúcim povrchom.

7.5.1.5. V prípade vozidiel, v ktorých sa spaľovací motor alebo spaľovacie vykurovacie zariadenie nachádza za priestorom pre vodiča, musí byť tento priestor vybavený poplašným zariadením, ktoré vodiča zvukovým a vizuálnym signálom a aktivovaním svetelného výstražného systému upozorní na prekročenie teploty v motorovom priestore a v každom priestore, v ktorom sa nachádza spaľovacie vykurovacie zariadenie.

Okrem poplašného zariadenia musia byť vozidlá triedy I, II a III vybavené systémom na potlačenie požiaru v motorovom priestore a v každom priestore, v ktorom sa nachádza spaľovacie vykurovacie zariadenie. Vozidlá triedy A a B môžu byť vybavené systémom na potlačenie požiaru v motorovom priestore a v každom priestore, v ktorom sa nachádza spaľovacie vykurovacie zariadenie.

7.5.1.5.1. Ak je poplašné zariadenie a systém na potlačenie požiaru namontované, systém detekcie požiaru ich musí automaticky aktivovať. Systém detekcie je konštruovaný tak, aby v motorovom priestore a každom priestore, v ktorom sa nachádza spaľovacie vykurovacie zariadenie, zistil teplotu, ktorá prekračuje teplotu bežnej prevádzky.

7.5.1.5.2. Požiadavky bodu 7.5.1.5.1 sa považujú za splnené, ak sú z hľadiska prekročenia teploty monitorované tieto časti motorového priestoru a každého priestoru, v ktorom sa nachádza spaľovacie vykurovacie zariadenie:

7.5.1.5.2.1. časti, v ktorých sa v prípade úniku môžu horľavé kvapaliny (kvapaliny alebo plyny) dostať do kontaktu s nekrytými komponentmi, napr. preplňovačom alebo výfukovým systémom, a to vrátane komponentov namontovaných na motore, ktorých pracovná teplota je rovnaká alebo vyššia ako teplota vznietenia horľavých kvapalín (kvapalín alebo plynov),

7.5.1.5.2.2. časti, v ktorých sa v prípade úniku môžu horľavé látky (kvapaliny alebo plyny) dostať do kontaktu s krytými komponentmi, napr. samostatným vykurovacím zariadením, ktorých pracovná teplota je rovnaká alebo vyššia ako teplota vznietenia horľavých látok (kvapalín alebo plynov), a

7.5.1.5.2.3. časti, v ktorých sa v prípade úniku môžu horľavé kvapaliny (kvapaliny alebo plyny) dostať do kontaktu s komponentmi, napr. alternátorom, ktorých teplota môže byť v prípade poruchy rovnaká alebo vyššia ako teplota vznietenia horľavých kvapalín (kvapalín alebo plynov).

7.5.1.5.3. Poplašné zariadenie a systém na potlačenie požiaru musia byť schopné prevádzky vždy, keď je v činnosti štartovacie zariadenie motora, kým sa neuvedie do prevádzky zariadenie na zastavenie motora, bez ohľadu na polohu vozidla. Môžu podľa potreby zostať v prevádzke po vypnutí zapaľovania alebo deaktivovaní hlavného riadiaceho spínača vozidla. Poplašné zariadenie musí zostať v prevádzke vždy, keď je spaľovacie vykurovacie zariadenie v činnosti.

7.5.1.5.4. Montáž systému na potlačenie požiaru musí spĺňať tieto požiadavky:

7.5.1.5.4.1. Systém na potlačenie požiaru je namontovaný v súlade s montážnou príručkou systému výrobcu.

7.5.1.5.4.2. Pred montážou sa vykoná analýza s cieľom zistiť umiestnenie a smer vypúšťacieho bodu alebo vypúšťacích bodov hasiacej látky (napr. dýz, generátorov hasiacej látky alebo vypúšťacej trubice hasiacej látky alebo iných distribučných bodov). Identifikuje sa potenciálne nebezpečenstvo vzniku požiaru v motorovom priestore a každom priestore, v ktorom je umiestnené spaľovacie vykurovacie zariadenie, a vypúšťací bod, resp. vypúšťacieho body musia byť umiestnené tak, aby bola hasiaca látka v prípade aktivácie systému distribuovaná tak, aby pokryla zóny nebezpečenstva požiaru. Musí sa zabezpečiť, aby typ rozstrekovania a smer vypúšťacích bodov, ako aj vzdialenosť rozstrekovania pokrývali identifikované nebezpečenstvá požiaru. Systém musí správne pracovať bez ohľadu na polohu vozidla.

Analýza nebezpečenstva požiaru musí minimálne zohľadňovať komponenty:

a) ktorých povrch môže dosiahnuť teploty presahujúce teplotu samovznietenia pre kvapaliny, plyny alebo látky, ktoré sa nachádzajú v danom priestore;

b) elektrické komponenty a káble pod prúdom alebo napätím dostatočne vysokým, aby došlo k vznieteniu;

c) hadice a zásobníky s horľavou kvapalinou alebo plynom (najmä ak sú pod tlakom).

Analýza musí byť úplne zdokumentovaná.

7.5.1.5.4.3. Pri dimenzovaní systému na potlačenie požiaru sa vychádza zo skúšaného systému, a to z celkového hrubého objemu motorového priestoru a priestoru so spaľovacím vykurovacím zariadením, v ktorých má byť systém namontovaný. Pri meraní motorového priestoru a priestoru so spaľovacím vykurovacím zariadením sa meria hrubý objem týchto priestorov, t. j. objem motora a jeho komponentov sa neodpočíta.

Pri dimenzovaní systému sa zohľadní hasiaca látka, všetky vypúšťacie body a prípadne hmotnosť výtlačného plynu. Tlak v systéme musí byť rovnaký ako tlak v skúšanom systéme. Ak je súčasťou systému vypúšťacia trubica hasiacej látky, dĺžka trubice sa nadimenzuje bez dýz. Je prípustné, ak systém na potlačenie požiaru má viac hasiacej látky a/alebo viac vypúšťacích bodov a/alebo dlhšiu vypúšťaciu trubicu pre hasiacu látku a/alebo viac výtlačného plynu než sa vyžaduje podľa ďalej uvedených modelov dimenzovania.

Ak je hrubý objem motorového priestoru a priestoru so spaľovacím vykurovacím zariadením väčší ako 4 m3, systém na potlačenie požiaru sa nadimenzuje pomocou mierky vypočítanej vo vzorci (1). Ak je tento hrubý objem menší ako 4 m3, je prípustné dimenzovanie systému na potlačenie požiaru pomocou mierky vypočítanej vo vzorci (2). Sx označuje mierku a x označuje celkový hrubý objem vrátane motorového priestoru a priestoru so spaľovacím vykurovacím zariadením [m3].

Sx = 0,1 · x + 0,6 (1) Sx = 0,15 · x + 0,4 (2)

Ak má systém na potlačenie požiaru viac než jeden vypúšťací bod, dimenzovaný počet dýz alebo iných vypúšťacích bodov možno zaokrúhliť na najbližšie celé číslo.

7.5.2. Elektrické zariadenia a vedenie

7.5.2.1. Všetky káble musia byť dobre izolované a všetky káble a elektrické zariadenia musia byť schopné odolávať teplote a vlhkosti, ktorým sú vystavené. Zvláštna pozornosť sa musí venovať ich schopnosti odolávať teplote prostredia a účinkom všetkých možných škodlivých látok v motorovom priestore.

7.5.2.2. Žiadny kábel použitý v elektrickom obvode nesmie byť zaťažený prúdom väčším, než je prúd prijateľný pre takýto kábel z hľadiska spôsobu jeho montáže a maximálnej teploty okolia.

7.5.2.3. Každý elektrický obvod napájajúci niektorú časť zariadenia inú než štartér, obvod zapaľovania (zážihový motor), žeraviace sviečky, zariadenie na zastavenie motora, obvod nabíjania batérie a uzemnenie batérie, musia mať poistku alebo prerušovač obvodu. Obvody napájajúce zariadenia s nízkou spotrebou môžu však byť chránené spoločnou poistkou alebo spoločným prerušovačom obvodu za predpokladu, že súčet ich menovitej kapacity nepresiahne kapacitu poistky alebo prerušovača obvodu. V prípade multiplexovania výrobca, na žiadosť technickej služby zodpovednej za vykonávanie skúšok, poskytne všetky príslušné technické informácie.

7.5.2.4. Všetky káble musia byť dobre chránené a držané v bezpečnej polohe tak, aby nemohli byť poškodené prerezaním, obrúsením alebo odretím.

7.5.2.5. Ak napätie v jednom alebo viacerých elektrických okruhoch vozidla prekročí 100 V RMS (efektívna hodnota), musí byť ku každému prívodu takéhoto napájania, ktorý nie je elektricky spojený s kostrou, pripojený ručne ovládaný odpojovač, ktorý umožňuje odpojenie všetkých takýchto obvodov od hlavného prívodu elektrickej energie, odpojovač musí byť umiestnený vo vnútri vozidla tak, aby mal vodič k nemu ľahký prístup za predpokladu, že žiaden takýto odpojovač nie je schopný rozpojiť akýkoľvek elektrický obvod, ktorý napája predpísané vonkajšie svetlá vozidla. Tento bod sa nevzťahuje na vysokonapäťové zapaľovacie obvody alebo samostatné obvody v rámci jednotky vybavenia vozidla.

7.5.2.6. Všetky elektrické káble musia byť umiestnené tak, aby sa žiadna časť nedostala do styku s palivovým potrubím alebo časťou výfukového potrubia, alebo bola vystavená nadmernému teplu, pokiaľ nie je zabezpečená špeciálna izolácia a ochrana, ako je napríklad výfukový ventil so solenoidom.

7.5.3. Batérie

7.5.3.1. Všetky batérie musia byť dobre upevnené a ľahko prístupné.

7.5.3.2. Priestor pre batérie musí byť oddelený od priestoru pre cestujúcich a priestoru vodiča a musí byť odvetraný do okolitého ovzdušia.

7.5.3.3. Svorky batérie musia byť chránené proti riziku skratu.

7.5.4. Hasiace prístroje a vybavenie prvej pomoci

7.5.4.1. Vo vozidle musí byť priestor na upevnenie jedného alebo viacerých hasiacich prístrojov, z toho jeden musí byť umiestnený v blízkosti sedadla vodiča. Vo vozidlách triedy A alebo B priestor pre každý vyžadovaný hasiaci prístroj nesmie byť menší ako 8 dm3 a vo vozidlách triedy I, II alebo III nesmie byť menší ako 15 dm3. V prípade dvojpodlažného vozidla musí byť k dispozícii ďalší hasiaci prístroj na hornom podlaží.

7.5.4.2. Vo vozidle musí byť priestor na upevnenie jednej alebo viacerých lekárničiek. Priestor nesmie byť menší než 7 dm3, minimálny rozmer nesmie byť menší ako 80 mm.

7.5.4.3. Hasiace prístroje a lekárničky môžu byť zabezpečené proti krádeži alebo vandalizmu (napríklad vnútornou zámkou alebo za rozbitným sklom) za predpokladu, že umiestnenie týchto prístrojov je zreteľne označené a že je zabezpečené, aby uvedené prostriedky bolo možné v prípade núdze ľahko použiť.

7.5.5. Materiály

Vo vzdialenosti do 100 mm od komponentu výfukového systému, akéhokoľvek vysokonapäťového elektrického zariadenia alebo iného významného zdroja tepla sa nesmie nachádzať horľavý materiál, pokiaľ nie je účinne krytý. V prípade potreby musí byť zabezpečený kryt, ktorý by zabránil, aby sa mazivo alebo iný horľavý materiál dostali do styku s výfukovým systémom alebo iným významným zdrojom tepla. Na účely tohto bodu sa za horľavý materiál považuje taký materiál, ktorý nie je konštruovaný tak, aby odolával teplotám, ktoré sa pravdepodobne v tomto mieste vyskytnú.

7.5.6. Detekcia požiaru

7.5.6.1. Vozidlá musia byť vybavené poplašným systémom, ktorý buď zistí prekročenie teploty alebo dym v priestoroch toaliet, priestoroch na spanie pre vodiča a ostatných oddelených priestoroch.

7.5.6.2. Systém uvedený v bode 7.5.6.1 po zistení uvedených skutočností vodičovi poskytne zvukový aj vizuálny signál v priestore pre vodiča a aktivuje svetelný výstražný systém.

7.5.6.3. Poplašné zariadenie musí byť minimálne schopné prevádzky vždy, keď je v činnosti štartovacie zariadenie motora, kým sa neuvedie do prevádzky zariadenie na zastavenie motora, bez ohľadu na polohu vozidla.

7.6. Východy

7.6.1. Počet východov

7.6.1.1. Vo vozidle musí byť minimálne dvoje dverí, a to buď dvoje prevádzkových dverí, alebo jedny prevádzkové dvere a jedny núdzové dvere. Každé dvojpodlažné vozidlo musí mať dvoje dverí na dolnom podlaží (pozri aj bod 7.6.2.3). Minimálny počet požadovaných prevádzkových dverí je takýto:

Počet cestujúcich Počet prevádzkových dverí Triedy I a A Trieda II Triedy III a B 9 – 45 1 1 1 46 – 70 2 1 1 71 – 100 3 (2 v prípade dvojpodlažného vozidla) 2 1 > 100 4 3 1

7.6.1.2. V každej tuhej časti kĺbového vozidla musia byť minimálne jedny prevádzkové dvere, s výnimkou prednej časti kĺbového autobusu triedy I, kde musí byť dvoje dverí.

7.6.1.3. Na účely tejto požiadavky sa za núdzové dvere nepovažujú prevádzkové dvere ovládané servomotorom, pokiaľ ich nemožno v prípade potreby pohotovo otvoriť ručne v čase, keď bolo aktivované ovládanie uvedené v bode 7.6.5.1.

7.6.1.4. Minimálny počet núdzových východov musí byť taký, aby celkový počet východov v každom oddelenom priestore bol takýto:

Počet cestujúcich a posádky pripadajúci na každý priestor alebo podlažie Minimálny celkový počet východov 1 – 8 2 9 – 16 3 17 – 30 4 31 – 45 5 46 – 60 6 61 – 75 7 76 – 90 8 91 – 110 9 111 – 130 10 > 130 11

Počet východov pre každé jednotlivé podlažie (v prípade dvojpodlažného vozidla) a každé jednotlivé oddelenie sa stanoví oddelene. Na účely stanovenia počtu núdzových východov sa toalety alebo kuchynky nepovažujú sa samostatné priestory. Únikové prielezy sa môžu započítať len ako jeden z vyššie uvedeného počtu núdzových východov.

7.6.1.5. Na stanovenie minimálneho počtu a umiestnenie východov sa každá tuhá časť kĺbového vozidla posudzuje ako samostatné vozidlo. Uvedené neplatí pre bod 7.6.2.4. Spojovací priechod medzi nimi sa nepovažuje za východ. Na účely stanovenia počtu núdzových východov sa toalety alebo kuchynky nepovažujú sa samostatné priestory. Počet cestujúcich sa stanoví pre každú tuhú časť. Rovina, v ktorej leží horizontálna os závesu spojených tuhých častí vozidla a kolmica na pozdĺžnu os vozidla pohybujúceho sa priamo vpred sa považujú za hranicu medzi časťami.

7.6.1.6. Dvojité prevádzkové dvere sa považujú za dvoje dverí a viacdielne okná za dve núdzové okná.

7.6.1.7. Ak priestor pre vodiča neposkytuje prístup do priestoru pre cestujúcich prostredníctvom priechodu, ktorý umožňuje, aby:

a) predná hrana valcového meracieho zariadenia zobrazeného na obrázku 6 v prílohe 4 minimálne siahala k priečnej vertikálnej rovine dotýkajúcej sa najprednejšieho bodu operadla sedadla vodiča v jeho najzadnejšej pozdĺžnej polohe a

b) z tejto roviny sa hýbalo panelom zobrazeným na obrázku 7 v prílohe 4 smerom dopredu od dotykovej polohy s valcovým meracím zariadením, kým nedosiahne aspoň vertikálnu rovinu dotýkajúcu sa najprednejšieho bodu operadla sedadla vodiča,

potom sú požiadavky uvedené v bodoch 7.6.1.7.1 až 7.6.1.7.5 splnené:

7.6.1.7.1. Priestor pre vodiča musí mať dva východy, ktoré nesmú byť oba umiestnené v rovnakej bočnej stene. Ak jedným z východov je okno, toto okno musí mať plochu najmenej 400 000 mm2, musí byť možné vpísať do tejto plochy obdĺžnik s rozmermi 500 mm × 700 mm a musí spĺňať požiadavky na núdzové okná stanovené v bode 7.6.8.

7.6.1.7.2. Vedľa vodiča sú povolené jedno alebo dve sedadlá pre ďalšie osoby a v tomto prípade musia byť východmi uvedenými v bode 7.6.1.7.1 dvere. Dvere vodiča sa uznávajú ako núdzové dvere pre cestujúcich na týchto sedadlách za predpokladu, že sa skúšobný kaliber môže pohybovať zo sedadiel pre cestujúcich cez dvere vodiča smerom von z vozidla (pozri obrázok 27 v prílohe 4). Overenie prístupu k dverám vodiča sa riadi požiadavkami bodu 7.7.3.2, pričom sa použije skúšobný kaliber s rozmermi 600 × 400 mm, podľa opisu uvedeného v bode 7.7.3.3. Prevádzkové dvere musia byť na strane vozidla, ktorá leží oproti strane, na ktorej sú dvere vodiča a považujú sa za núdzové dvere pre vodiča.

7.6.1.7.3. Body 7.6.3 až 7.6.7, 7.7.1, 7.7.2 a 7.7.7 tejto prílohy sa nevzťahujú na východy, ktorými je vybavený priestor pre vodiča, ako je uvedené v bodoch 7.6.1.7.1 a 7.6.1.7.2.

7.6.1.7.4. Za okolností opísaných v bodoch 7.6.1.7.1 a 7.6.1.7.2 sa východy, ktorými je vybavený priestor pre vodiča a pre všetky sedadlá pre cestujúcich pozdĺž vodiča, nepočítajú ako jedny z dverí požadovaných podľa bodov 7.6.1.1 a 7.6.1.2, ani ako jeden z núdzových východov pre akýkoľvek iný priestor pre cestujúcich, ktoré sa požadujú podľa bodu 7.6.1.4 tejto prílohy.

7.6.1.7.5. V priestore, ktorý zahŕňa priestor pre vodiča a akékoľvek sedadlá pozdĺž vodiča, sa môže inštalovať až päť ďalších sedadiel za predpokladu, že doplnkové sedadlá a priestor pre tieto sedadlá spĺňajú všetky požiadavky tohto predpisu a aspoň jeden z núdzových východov požadovaných podľa bodu 7.6.1.4 sú dvere umožňujúce prístup do priestoru pre cestujúcich, ktoré spĺňajú požiadavky na núdzové dvere podľa bodu 7.6.3.1.2 tejto prílohy.

7.6.1.8. Ak je priestor pre vodiča prístupný z niektorého priestoru pre cestujúcich prostredníctvom priechodu, ktorý spĺňa požiadavky odseku 7.6.1.7 písm. a) a b) a akékoľvek sedadlá susediace s týmto priestorom pre vodiča sú prístupné z rovnakého priestoru pre cestujúcich prostredníctvom priechodu, ktorý spĺňa jednu z podmienok uvedených v bode 7.7.5.1.1 tejto prílohy, nevyžaduje sa žiadny vonkajší východ z priestoru pre vodiča.

7.6.1.9. Ak sa za okolností opísaných v bode 7.6.1.8 môžu dvere vodiča, ktorými sú vybavené vozidlá triedy A alebo B, počítať ako núdzové dvere pre cestujúcich za predpokladu, že:

7.6.1.9.1. dvere vodiča spĺňajú požiadavky týkajúce sa rozmerov núdzových dverí uvedených v bode 7.6.3.1.2 tejto prílohy;

7.6.1.9.2. dvere vodiča spĺňajú požiadavky bodu 7.6.1.7.2;

7.6.1.9.3. priestor vyhradený pre sedadlo vodiča musí byť spojený s hlavným priestorom pre cestujúcich pomocou vhodného priechodu; taká požiadavka sa považuje za splnenú, ak skúšobný kaliber opísaný v bode 7.7.5.1 možno bez prekážok presunúť z uličky, až kým predná časť kalibra nedosiahne vertikálnu rovinu dotýkajúcu sa krajného bodu operadla sedadla vodiča (toto sedadlo je umiestnené vo svojej najzadnejšej pozdĺžnej polohe) a ak od tejto roviny skúšobný kaliber opísaný v bode 7.7.3.3 možno presunúť k núdzovým dverám v smere stanovenom v tomto bode (pozri obrázok 28 v prílohe 4), so sedadlom a volantom nastavenými v ich strednej polohe.

7.6.1.10. Body 7.6.1.8 a 7.6.1.9 nevylučujú, aby boli dvere alebo iná prekážka medzi sedadlom vodiča a priestorom pre cestujúcich za predpokladu, že táto prekážka môže byť v núdzovej situácii vodičom rýchlo odstránená. Dvere vodiča v priestore chránenom touto prekážkou sa nepočítajú medzi východ pre cestujúcich.

7.6.1.11. Okrem núdzových dverí a okien sú vozidlá triedy II, III a B vybavené únikovými prielezmi. V prípade dvojpodlažných vozidiel sú tieto prielezy namontované len na streche horného podlažia. Minimálny počet prielezov musí byť:

Počet cestujúcich (na hornom podlaží v prípade dvojpodlažných vozidiel) Minimálny počet prielezov maximálne 30 l viac ako 30 2

S výnimkou ustanovení bodu 7.6.1.12 môžu byť prielezy takisto namontované vo vozidlách triedy I a A. V streche trolejbusu sa nesmie nachádzať žiadny únikový prielez.

7.6.1.12. Prielezy nesmú byť namontované na miestach, kde sú namontované technické prvky, ktoré predstavujú možné nebezpečenstvo pre cestujúcich pri použití únikových prielezov (napr. vysokonapäťové systémy, systémy obsahujúce nebezpečné kvapaliny a/alebo plyn atď.).

7.6.1.13. Každé spojovacie schodisko sa považuje za východ z horného podlažia dvojpodlažného vozidla.

7.6.1.14. Všetky osoby nachádzajúce sa na dolnom podlaží dvojpodlažného vozidla musia mať v núdzovej situácii možnosť vystúpiť von z vozidla bez toho, aby vstúpili na horné podlažie.

7.6.1.15. Ulička na hornom podlaží dvojpodlažného vozidla musí byť spojená jedným alebo viacerými spojovacími schodiskami s prístupovým priechodom prevádzkových dverí alebo s uličkou dolného podlažia v rozmedzí do 3 m od prevádzkových dverí:

7.6.1.15.1. vo vozidlách triedy I sa musí nachádzať najmenej jedno celé a jedno polovičné schodisko, ak sa na hornom podlaží prepravuje viac ako 50 cestujúcich;

7.6.1.15.2. vo vozidlách triedy II a triedy III sa musí nachádzať najmenej jedno celé a jedno polovičné schodisko, ak sa na hornom podlaží prepravuje viac ako 30 cestujúcich.

7.6.1.16. V prípade vozidla bez strechy musia byť východy na podlaží bez strechy také, aby spĺňali tie požiadavky, ktoré nie sú nezlučiteľné s neprítomnosťou strechy.

7.6.1.17. Ak sú v prípade vozidiel triedy A alebo B dvere oproti dverám vodiča, možno ich považovať za jeden z požadovaných východov pre cestujúcich za predpokladu, že:

7.6.1.17.1. sa vedľa priestoru pre vodiča nenachádza viac ako 1 sedadlo pre cestujúcich a

7.6.1.17.2. spĺňajú požiadavky ustanovení bodu 7.6.1.9.

7.6.2. Umiestnenie východov

7.6.2.1. Vozidlá triedy I, II a III musia spĺňať ďalej uvedené požiadavky.

7.6.2.1.1. Prevádzkové dvere musia byť umiestnené na tej strane vozidla, ktorá je bližšie k strane cesty, zodpovedajúcej smeru premávky, pre ktorý je vozidlo skonštruované a ktorý výrobca uviedol v oznamovacom formulári podľa bodu 2.8 doplnku 1 k časti I prílohy 1 k tomuto predpisu. Aspoň jedny dvere musia byť v prednej polovici vozidla. Nevylučuje to:

7.6.2.1.1.1. aby boli k dispozícii osobitné dvere v zadnej stene alebo bočných stenách vozidla používané cestujúcimi na invalidných vozíkoch namiesto prevádzkových dverí, alebo

7.6.2.1.1.2. aby boli k dispozícii doplnkové dvere v zadnej stene vozidla predovšetkým na naloženie/vyloženie tovaru alebo batožiny, ktoré môžu cestujúci použiť, ak si to okolnosti vyžadujú, alebo

7.6.2.1.1.3. aby boli k dispozícii jedny doplnkové prevádzkové dvere alebo viacero doplnkových prevádzkových dverí na opačnej strane vozidla v prípade vozidiel určených na používanie za okolností, ktoré si vyžadujú nastupovanie/vystupovanie cestujúcich na oboch stranách vozidla. Takto vybavené vozidlá musia mať ovládač, resp. ovládače, ktoré vodičovi umožňujú zablokovať normálnu činnosť dverí, ktoré nie sú práve v prevádzke.

7.6.2.2. Vozidlá triedy A a B musia spĺňať tieto požiadavky:

7.6.2.2.1. Prevádzkové dvere musia byť umiestnené na tej strane vozidla, ktorá je bližšie k strane cesty, zodpovedajúcej smeru premávky, pre ktorý je vozidlo skonštruované a ktorý výrobca uviedol v oznamovacom formulári podľa bodu 2.8 doplnku 1 k časti I prílohy 1 k tomuto predpisu.

7.6.2.2.2. Východy musia byť umiestnené tak, aby bol na každej strane vozidla aspoň jeden východ.

7.6.2.2.3. V prednej polovici a zadnej polovici priestoru pre cestujúcich musí byť aspoň jeden východ.

7.6.2.3. Ak je plocha priestoru pre cestujúcich S0 rovná alebo väčšia ako 10 m2, odstupy medzi dvoma dvermi uvedenými v bode 7.6.1.1 musia byť také, aby vzdialenosť medzi priečnymi vertikálnymi rovinami prechádzajúcimi stredmi ich plôch, nebola menšia ako:

7.6.2.3.1. 40 % celkovej dĺžky priestoru pre cestujúcich meranej rovnobežne s pozdĺžnou osou vozidla v prípade jednopodlažného vozidla. V prípade kĺbového vozidla je táto požiadavka splnená, ak medzi dvomi dverami v rôznych častiach je táto vzdialenosť minimálne 40 % celkovej dĺžky spojeného priestoru pre cestujúcich (všetky časti). Ak jedny z týchto dvoch dverí tvoria časť dvojitých dverí, táto vzdialenosť sa meria medzi dvoma dverami, ktoré sú od seba najviac vzdialené.

7.6.2.3.2. V prípade dvojpodlažného vozidla musí byť vzdialenosť medzi dvomi dvermi uvedenými v bode 7.6.1.1 taká, aby vzdialenosť medzi priečnymi vertikálnymi rovinami prechádzajúcimi stredmi ich plôch nebola buď menšia ako 25 % celkovej dĺžky vozidla, alebo 40 % celkovej dĺžky priestoru pre cestujúcich na dolnom podlaží; to neplatí ak sú dve dvere v rôznych bočných stenách vozidla. Ak jedny z týchto dvoch dverí tvoria časť dvojitých dverí, táto vzdialenosť sa meria medzi dvoma dverami, ktoré sú od seba najviac vzdialené.

7.6.2.4. Východy (na každom podlaží v dvojpodlažnom vozidle) sa musia umiestniť tak, aby bol ich počet na oboch stranách vozidla zhruba rovnaký. (Z toho nevyplýva potreba zabezpečiť dodatočné východy nad počet uvedený v bode 7.6.1). Každý východ navyše požadovaného minimálneho počtu nemusí byť v zásade vyvážený východom na protiľahlej strane.

7.6.2.5. Aspoň jeden východ musí byť umiestnený buď na zadnej stene, alebo prednej stene vozidla:

7.6.2.5.1. v prípade vozidiel triedy I a A sú požiadavky bodu 7.6.2.5 splnené, ak je namontovaný únikový prielez, alebo ak sa uplatňuje bod 7.6.1.12, na každej strane vozidla je navyše k východom stanoveným v bode 7.6.1 namontovaný dodatočný východ;

7.6.2.5.2. v prípade dvojpodlažných vozidiel sa požiadavky uvedené v bode 7.6.2.5 vzťahujú len na horné podlažie.

7.6.2.6. Východy na tej istej strane vozidla musia byť vhodne rozmiestnené po dĺžke priestoru pre cestujúcich.

7.6.2.7. Na zadnej stene vozidla sú dvere prípustné za predpokladu, že nejde o prevádzkové dvere.

7.6.2.8. Požadované únikové prielezy musia byť umiestnené takto:

a) ak existuje len jeden prielez, musí byť umiestnený v strednej tretine priestoru pre cestujúcich; alebo

b) ak existujú dva prielezy, tak vzdialenosť medzi nimi musí byť minimálne 2 m, meraná medzi najbližšími okrajmi otvorov rovnobežne s pozdĺžnou osou vozidla.

7.6.3. Minimálne rozmery východov

7.6.3.1. Vozidlá triedy I, II alebo III musia spĺňať tieto požiadavky:

7.6.3.1.1. Otvor prevádzkových dverí, ktorý tvorí prístup do vozidla, musí spĺňať požiadavky bodu 7.7.1 tejto prílohy.

7.6.3.1.2. Otvor núdzových dverí musí mať výšku minimálne 1 450 mm a šírku minimálne 600 mm.

7.6.3.1.3. Núdzové okná musia mať plochu minimálne 400 000 mm2. V tejto ploche musí byť možné vpísať obdĺžnik s rozmermi 500 mm × 700 mm.

7.6.3.1.4. Ak je núdzové okno umiestnené v zadnej stene vozidla, musí buď spĺňať požiadavky uvedené v bode 7.6.3.1.3 alebo musí byť možné vpísať do jeho otvoru obdĺžnik s výškou 350 mm a šírkou 1 550 mm, ktorého hrany musia byť zaoblené v polomere maximálne 250 mm.

7.6.3.1.5. Otvor únikových prielezov musí mať plochu minimálne 450 000 mm2. Do tejto plochy musí byť možné vpísať obdĺžnik s rozmermi 600 mm × 700 mm.

7.6.3.2. Vozidlá triedy A alebo B môžu buď spĺňať požiadavky uvedené v bode 7.6.3.1 (trieda A musí spĺňať požiadavky pre triedu I a trieda B požiadavky pre triedu II a III), alebo požiadavky uvedené v bode 1.1 prílohy 7.

7.6.4. Technické požiadavky na všetky prevádzkové dvere

7.6.4.1. Ak vozidlo stojí, musia byť všetky prevádzkové dvere ľahko otvárateľné zvnútra a zvonku vozidla (ale nie nevyhnutne, ak je vozidlo v pohybe). Táto požiadavka sa však nesmie chápať tak, že vylučuje možnosť uzamknutia dverí zvonku za predpokladu, že dvere môžu byť vždy otvorené zvnútra.

7.6.4.2. Každý ovládač alebo zariadenie na otváranie prevádzkových dverí zvonku sa musí nachádzať od 1 000 mm do 1 500 mm nad vozovkou a maximálne 500 mm od dverí. Vo vozidlách triedy I, II a III každý ovládač alebo zariadenie na otváranie prevádzkových dvier zvnútra sa musí nachádzať od 1 000 mm do 1 500 mm nad horným povrchom podlahy alebo schodu, ktorý je najbližšie k ovládaču a maximálne 500 mm od dverí. To sa nevzťahuje na ovládače umiestnené v priestore pre vodiča.

7.6.4.3. Každé jednodielne ručne ovládané prevádzkové dvere, ktoré sú zavesené alebo otočné, musia byť zavesené alebo uložené tak, aby otvorené dvere, pokiaľ prídu za pohybu vozidla vpred do styku s nehybným predmetom, mali tendenciu sa zatvoriť.

7.6.4.4. Ak sú na ručne ovládaných prevádzkových dverách namontované zámky so západkou, zámky musia mať dve blokovacie polohy.

7.6.4.5. Na vnútornej strane prevádzkových dverí nesmie byť žiadne zariadenie, ktorého účelom je zakryť vnútorné schody, keď sú dvere zatvorené. Nevylučuje to v šachte schodiska, ak sú dvere zatvorené, prítomnosť systému otvárania dverí a iného zariadenia upevneného na vnútornú stranu dvier, ktoré nerozširujú podlahu, na ktorom môžu stáť cestujúci. Tento mechanizmus a zariadenie by nemali ohrozovať cestujúcich.

7.6.4.6. Ak vodič nemá dostatočný priamy výhľad, musia sa namontovať optické alebo iné zariadenia, ktoré mu umožňujú zistiť zo svojho sedadla prítomnosť cestujúceho v bezprostrednej blízkosti zvnútra alebo zvonku každých bočných prevádzkových dverí, ktoré nie sú automaticky ovládané.

V prípade dvojpodlažných vozidiel triedy I sa táto požiadavka vzťahuje aj na vnútrajšok všetkých prevádzkových dverí a na bezprostredné okolie každého spojovacieho schodiska na hornom podlaží.

V prípade prevádzkových dverí v zadnej stene vozidla s kapacitou maximálne 22 cestujúcich je táto požiadavka splnená, ak vodič môže zistiť prítomnosť osoby vysokej 1,3 m, ktorá stojí 1 m za vozidlom.

Na splnenie požiadaviek tohto bodu sa môžu použiť zrkadlá za predpokladu, že sú splnené požiadavky na výhľad za jazdy.

V prípade dverí situovaných za kĺbovou časťou kĺbového vozidla sa zrkadlá nepovažujú za dostatočné optické zariadenie.

7.6.4.7. Každé dvere, ktoré sa otvárajú do vnútra vozidla, musia byť spolu s ich mechanizmom konštruované tak, aby ich pohyb nemohol byť za normálnych podmienok použitia príčinou zranenia cestujúcich. Ak je to nevyhnutné, musí byť namontované ochranné zariadenie.

7.6.4.8. Ak sú prevádzkové dvere umiestnené v blízkosti dverí toalety alebo iného vnútorného priestoru, musia byť prevádzkové dvere zabezpečené proti akejkoľvek neúmyselnej manipulácii. Táto požiadavka však neuplatňuje, ak sú dvere automaticky uzamknuté pri pohybe vozidla pri rýchlosti nad 5 km/h.

7.6.4.9. V prípade vozidiel s kapacitou maximálne 22 cestujúcich, v ktorých sú prevádzkové dvere umiestnené v zadnej stene vozidla, sa tieto dvere nesmú otvoriť v uhle väčšom ako 115° ani menšom ako 85° a keď sú otvorené, musia sa automaticky udržať v tejto polohe. To nevylučuje možnosť prekročiť tieto limity v prípade, že je to potrebné z hľadiska bezpečnosti; napríklad umožniť cúvanie oproti vysokej plošine na účely nakladania alebo otvoriť dvere na 270°, aby bola uvoľnená nakladacia plocha za vozidlom.

7.6.4.10. Prevádzkové dvere nesmú v žiadnej otvorenej polohe brániť použitiu povinného východu alebo znemožňovať požadovaný prístup k takému východu.

7.6.4.11. Ak je prítomný systém blokovania v noci, uplatňuje sa toto:

7.6.4.11.1. blokovací systém sa automaticky deaktivuje, keď je zapaľovanie motora v polohe „zapnuté“, alebo

7.6.4.11.2. je vodičovi vyslaný výstražný signál, že systém blokovania v noci je v činnosti na jedných alebo viacerých dverách, keď je zapaľovanie motora v polohe „zapnuté“. Jeden signál možno použiť na viac ako jedny dvere.

7.6.5. Dodatočné technické požiadavky na prevádzkové dvere ovládané servomotorom

7.6.5.1. V prípade núdze musí by možné zvnútra otvoriť všetky prevádzkové dvere ovládané servomotorom v stojacom vozidle alebo vo vozidle pohybujúcom sa rýchlosťou menšou alebo rovnou 3 km/h, a ak dvere nie sú zamknuté, musí byť možné otvoriť ich zvonku ovládačmi, ktoré nezávisle na tom, či je napájanie energiou v činnosti alebo nie:

7.6.5.1.1. sú nadradené všetkým ostatným ovládačom dverí;

7.6.5.1.2. sú umiestnené, pokiaľ ide o vnútorné ovládače, na dverách alebo do 300 mm od nich, vo výške minimálne 1 000 mm nad prvým schodom (s výnimkou prípadu, že ide o vnútorné ovládače dverí uvedených v bode 3.9.1 prílohy 8);

7.6.5.1.3. sú ľahko viditeľné a jednoznačne identifikovateľné, keď sa osoby približujú k dverám a keď pred nimi stoja, a ak doplňujú normálne ovládače otvárania, sú zreteľne označené ako zariadenia na použitie prípade núdze;

7.6.5.1.4. môžu byť ovládané jednou osobou stojacou bezprostredne pred dverami;

7.6.5.1.5. môžu uviesť do činnosť zariadenie brániace spusteniu motora;

7.6.5.1.6. môžu dvere roztvoriť na šírku, ktorou môže prejsť skúšobný kaliber uvedený v bode 7.7.1.1, za 8 sekúnd od použitia ovládača alebo môžu umožniť, aby sa dvere dali ľahko otvoriť rukou na šírku, ktorou môže prejsť kaliber uvedený v bode 7.7.1.1 za 8 sekúnd od použitia ovládača;

7.6.5.1.7. môžu byť chránené zariadením, ktoré sa môže ľahko odstrániť alebo rozbiť, aby sa získal prístup k núdzovému ovládaču; ovládanie núdzového ovládača alebo odstránenie ochranného krytu nad ovládačom musí byť oznámené vodičovi zvukovým aj vizuálnym signálom; a

7.6.5.1.8. v prípade dvier ovládaných vodičom, ktoré nespĺňajú požiadavky bodu 7.6.5.6.2, musia fungovať tak, že po tom, čo boli použité na otvorenie dverí a vrátené späť do svojej normálnej polohy, nesmú sa dvere opätovne zavrieť, kým vodič následne nepoužije ovládač na zatváranie dverí;

7.6.5.1.9. v prípade vnútorných ovládačov sa musia deaktivovať, ak sa vozidlo pohybuje rýchlosťou vyššou než 3 km/h. Túto požiadavku možno uplatniť na vonkajšie ovládače.

7.6.5.2. Môže byť k dispozícii zariadenie, ktorým môže vodič zo svojho sedadla deaktivovať vonkajšie núdzové ovládače, aby sa prevádzkové dvere uzamkli zvonku. V tomto prípade musia byť vonkajšie núdzové ovládače automaticky znovu uvedené do činnosti buď naštartovaním motora alebo skôr, než vozidlo dosiahne rýchlosť 20 km/h. Následne, deaktivácia vonkajších núdzových ovládačov však nesmie nastať automaticky, ale musí si vyžadovať ďalší zásah vodiča.

7.6.5.3. Každé vodičom ovládané prevádzkové dvere musia byť ovládateľné vodičom sediacim na sedadle vodiča použitím ovládačov, ktoré sú s výnimkou prípadu nožného ovládania, zreteľne a jednoznačne označené.

7.6.5.4. Každé servomotorom ovládané prevádzkové dvere musia uviesť do činnosti optické kontrolky, ktoré musí vodič sediaci v normálnej polohe pri riadení a pri akýchkoľvek normálnych okolitých svetelných podmienkach zreteľne vidieť tak, aby ho varovali, že určité dvere nie sú úplne uzavreté. Tieto kontrolky musia vyslať signál vždy, keď sa tuhá konštrukcia dverí nachádza v polohe medzi úplne otvorenou polohou a bodom vzdialeným 30 mm od úplne uzavretej polohy. Jedna kontrolka môže slúžiť pre jedny dvere alebo viacero dverí. Žiadna takáto kontrolka však nesmie byť namontovaná pre predné prevádzkové dvere, ktoré nespĺňajú požiadavky bodov 7.6.5.6.1.1 a 7.6.5.6.1.2.

7.6.5.5. Pokiaľ má vodič k dispozícii ovládače na otváranie a zatváranie prevádzkových dverí ovládaných servomotorom, musia byť tieto ovládače také, aby vodičovi umožnili zmeniť smer pohybu dvier kedykoľvek počas ich otvárania alebo zatvárania.

7.6.5.6. Konštrukcia a systém ovládania všetkých prevádzkových dverí ovládaných servomotorom musia byť také, aby pri ich zatváraní nemohlo dôjsť k poraneniu cestujúceho alebo jeho zachyteniu dvermi.

7.6.5.6.1. Táto požiadavka sa považuje za splnenú, ak sú splnené tieto dve požiadavky:

7.6.5.6.1.1. Prvou požiadavkou je, že ak sú prevádzkové dvere pri ich zatváraní vystavené v ľubovoľnom bode merania opísanom v prílohe 6 sile zovretia maximálne 150 N, musia sa dvere automaticky opätovne otvoriť do svojej úplne otvorenej polohy a, s výnimkou automaticky ovládaných prevádzkových dverí, zostať trvalo otvorené až do momentu, kým sa nepoužije ovládač zatvárania. Sila stlačenia sa môže merať ľubovoľnou metódou zodpovedajúcou požiadavkám schvaľovacieho úradu. Pokyny sú uvedené v prílohe 6 k tomuto predpisu. Špičková sila môže byť počas krátkeho časového úseku vyššia ako 150 N za predpokladu, že neprekročí 300 N. Systém opätovného otvorenia sa môže kontrolovať pomocou skúšobnej tyče s prierezom 60 mm × 30 mm a s polomerom zaoblenia hrán 5 mm.

7.6.5.6.1.2. Druhou požiadavkou je, že ak je medzi dvermi zovreté zápästie alebo prsty cestujúceho: 7.6.5.6.1.2.1. dvere sa automaticky znovu otvoria do svojej úplne otvorenej polohy a, s výnimkou automaticky ovládaných prevádzkových dverí, zostanú trvalo otvorené až do momentu, kým sa nepoužije ovládač zatvárania, alebo 7.6.5.6.1.2.2. zápästie alebo prsty možno ľahko vytiahnuť z dverí bez rizika poranenia cestujúceho. Splnenie tejto požiadavky sa môže kontrolovať rukou alebo pomocou skúšobnej tyče uvedenej v bode 7.6.5.6.1.1, ktorá sa na jednom konci zužuje na úseku dlhom 300 mm z hrúbky 30 mm na hrúbku 5 mm. Tyč nesmie byť vyleštená ani natretá mazivom. Pokiaľ dvere tyč zovrú, musí byť možné tyč ľahko vybrať, alebo 7.6.5.6.1.2.3. dvere zostávajú v polohe, ktorá umožňuje voľný priechod skúšobnej tyče s prierezom 60 mm × 20 mm a s polomerom zaoblenia hrán 5 mm. Táto poloha nesmie byť vzdialená viac ako 30 mm od úplne uzavretej polohy.

7.6.5.6.2. V prípade predných prevádzkových dverí sa požiadavka bodu 7.6.5.6 považuje za splnenú, ak dvere:

7.6.5.6.2.1. spĺňajú požiadavky bodov 7.6.5.6.1.1 a 7.6.5.6.1.2, alebo

7.6.5.6.2.2. sú vybavené mäkkými okrajmi; tieto okraje však nesmú byť natoľko mäkké, aby pokiaľ sú dvere uzavreté okolo skúšobnej tyče podľa bodu 7.6.5.6.1.1, bola tuhá konštrukcia dvier v úplne uzavretej polohe.

7.6.5.7. Ak sú prevádzkové dvere ovládané servomotorom udržiavané v uzavretej polohe len stálou dodávkou energie, musí byť k dispozícii optické varovné zariadenie, ktoré vodiča informuje o každej poruche v dodávke energie na ovládanie dverí.

7.6.5.8. Ak je namontované zariadenie brániace spusteniu motora, musí byť účinné iba pri rýchlostiach menších ako 5 km/h a pri prekročení tejto rýchlosti musí byť neúčinné.

7.6.5.9. Ak nie je namontované zariadenie brániace spusteniu motora, musí sa do činnosti uviesť zvuková výstraha vodičovi, ak sa vozidlo rozbieha z pokojovej polohy a prevádzkové dvere ovládané servomotorom nie sú úplne zavreté. Toto zvukové výstražné zariadenie sa musí uviesť do činnosti pri rýchlosti vyššej ako 5 km/h pri dverách, ktoré spĺňajú požiadavky bodu 7.6.5.6.1.2.3.

7.6.6. Ďalšie technické požiadavky na automaticky ovládané prevádzkové dvere

7.6.6.1. Aktivácia ovládačov otvárania.

7.6.6.1.1. S výnimkou ustanovení bodu 7.6.5.1, len vodič zo svojho sedadla musí byť schopný aktivovať a deaktivovať ovládače otvárania všetkých automaticky ovládaných prevádzkových dverí.

7.6.6.1.2. Aktiváciu a deaktiváciu možno vykonať buď priamo pomocou spínača alebo nepriamo, a to napríklad otvorením a uzavretím predných prevádzkových dverí.

7.6.6.1.3. Aktivácia ovládačov otvárania vodičom musí byť signalizovaná vo vnútri vozidla a, pokiaľ sa dvere otvárajú zvonku, aj na vonkajšej strane vozidla; indikátor (napr. osvetlené tlačidlo, osvetlená značka) musí byť na dverách alebo v blízkosti dvier, ku ktorým patrí.

7.6.6.1.4. V prípade priamej aktivácie pomocou spínača, musí byť funkčný stav systému zreteľne signalizovaný vodičovi napríklad polohou spínača alebo kontrolkou alebo osvetleným spínačom. Spínač musí byť špeciálne označený a umiestnený tak, aby nemohol byť zamenený so žiadnym iným ovládačom.

7.6.6.2. Otváranie automaticky ovládaných prevádzkových dverí

7.6.6.2.1. Po aktivácii ovládačov otvárania vodičom musia mať cestujúci možnosť otvoriť dvere takto:

7.6.6.2.1.1. zvnútra, napríklad stlačením tlačidlá alebo prejdením svetelnou bariérou; a

7.6.6.2.1.2. zvonku, s výnimkou dverí určených iba pre východ a takto označených, napríklad stlačením osvetleného tlačidla, tlačidlá pod osvetlenou značkou alebo podobným zariadením označeným vhodným návodom.

7.6.6.2.2. Stlačením tlačidiel uvedených v bode 7.6.6.2.1.1 a použitím prostriedkov komunikácie s vodičom uvedených v bode 7.7.9.1 sa môže odoslať signál, ktorý sa uloží do pamäti a ktorý po aktivácii ovládača otvárania vodičom otvorí dvere.

7.6.6.3. Uzatváranie automaticky otváraných prevádzkových dverí

7.6.6.3.1. Otvorené automaticky ovládané prevádzkové dvere sa musia opäť automaticky zatvoriť po uplynutí určitého časového intervalu. Ak niektorý cestujúci vstupuje alebo opúšťa vozidlo počas tohto časového intervalu, bezpečnostné zariadenie (napr. nášľapný kontakt, svetelná bariéra, jednocestný priechod) musí zabezpečiť, aby sa časový interval do uzavretia dvier dostatočne predĺžil.

7.6.6.3.2. Ak cestujúci vstupuje do vozidla alebo z neho vystupuje, zatiaľ čo sa dvere zatvárajú, musí byť proces zatvárania automaticky prerušený a dvere sa musia vrátiť do otvorenej polohy. Zmena chodu dvier môže byť riadená jedným zo zariadení uvedených v bode 7.6.6.3.1 alebo iným zariadením.

7.6.6.3.3. Dvere, ktoré sa automaticky uzavreli podľa bodu 7.6.6.3.1, sa musia dať opäť cestujúcim otvoriť podľa bodu 7.6.6.2; neplatí to v prípade, keď vodič deaktivoval ovládače otvárania.

7.6.6.3.4. Po deaktivácii ovládačov otvárania automaticky riadených prevádzkových dverí vodičom sa otvorené dvere musia zatvoriť podľa bodov 7.6.6.3.1 a 7.6.6.3.2.

7.6.6.4. Zabránenie procesu automatického zatvárania dverí určených na špeciálne účely, napr. pre cestujúcich s detskými kočíkmi, cestujúcich so zníženou pohyblivosťou atď.

7.6.6.4.1. Vodič musí mať možnosť zabrániť procesu automatického zatvárania špeciálnym ovládačom. Cestujúci musí takisto mať možnosť zabrániť procesu automatického zatvárania stlačením špeciálneho tlačidla.

7.6.6.4.2. Zabránenie procesu automatického zatvárania musí byť signalizované vodičovi napr. optickou kontrolkou.

7.6.6.4.3. Zrušenie zmeny chodu procesu automatického zatvárania môže v každom prípade vykonať len vodič.

7.6.6.4.4. Bod 7.6.6.3 sa vzťahuje na nasledujúce zatvorenie dvier.

7.6.7. Technické požiadavky na núdzové dvere

7.6.7.1. Ľahké otváranie núdzových dverí stojaceho vozidla musí byť možné znútra i zvonku vozidla. Táto požiadavka sa však nesmie vysvetľovať tak, že bráni možnosti uzamknutia dverí zvonku za predpokladu, že dvere sa môžu vždy otvoriť zvnútra použitím normálneho otváracieho mechanizmu.

7.6.7.2. Ako núdzové dvere nemožno používať dvere ovládané servomotorom okrem prípadu, že tieto dvere sa po uvedení buď ovládača prevádzkových dverí podľa bodu 7.6.5.1 alebo ovládača vyhradených núdzových dverí spĺňajúci ustanovenia bodu 7.6.5.1 do činnosti a jeho vrátení do svojej obvyklej polohy, opätovne nezavrú dokým vodič následne použije ovládač zatvárania. Aktiváciou jedného z ovládačov uvedených v bode 7.6.5.1 sa dvere musia otvoriť na šírku, ktorou môže prejsť kaliber uvedený v bode 7.7.2.1, do maximálne 8 sekúnd po použití ovládača, alebo umožniť, aby sa dvere dali ľahko otvoriť rukou na šírku, ktorou môže prejsť uvedený kaliber, do maximálne 8 sekúnd po použití ovládača. Okrem toho núdzové dvere nemôžu byť dverami posuvného typu s výnimkou vozidiel, ktorých kapacita nepresahuje 22 cestujúcich. V týchto vozidlách môžu byť za núdzové dvere uznané posuvné dvere, ak sa preukáže, že je možné ich otvoriť bez použitia náradia po skúške čelným nárazom do prekážky podľa predpisu č. 33.

7.6.7.3. Každý ovládač alebo zariadenie na otváranie núdzových dverí zvonku (na dolnom podlaží v prípade dvojpodlažného vozidla), sa musí nachádzať 1 000 mm až 1 500 mm nad vozovkou a maximálne 500 mm odo dverí. Vo vozidlách triedy I, II a III každý ovládač alebo zariadenie na otváranie núdzových dvier zvnútra sa musí nachádzať 1 000 mm až 1 500 mm nad horným povrchom podlahy alebo schodu, ktorý je najbližšie k ovládaču a maximálne 500 mm od dverí. Nevzťahuje sa to na ovládače umiestnené v priestore pre vodiča.

Alternatívne môžu byť ovládače uvedené v bode 7.6.7.2 na otváranie dverí ovládaných servomotorom umiestnené podľa bodu 7.6.5.1.2.

7.6.7.4. Závesné núdzové dvere montované na boku vozidla musia byť zavesené na ich prednej hrane a musia sa otvárať smerom von. Zadržiavacie pásy, reťaze alebo iné zadržiavacie zariadenia sú prípustné iba za predpokladu, že nebránia otvoreniu dverí do uhla najmenej 100° a ponechávajú ich otvorené v tejto polohe. Ak je zabezpečená dostatočná svetlá šírka prístupovej cesty k núdzovým dverám, požiadavka na minimálny uhol 100° neplatí.

7.6.7.5. Núdzové dvere musia byť zabezpečené pred neúmyselným použitím. Táto požiadavka však neplatí, ak sa núdzové dvere automaticky uzamknú, keď sa vozidlo pohybuje rýchlosťou vyššou než 5 km/h.

7.6.7.6. Všetky núdzové dvere musia byť vybavené zvukovým zariadením, ktoré upozorňuje vodiča, keď nie sú dvere bezpečne zavreté. Výstražné zariadenie musí byť ovládané pohybom západky dverí alebo pohybom držiaka dverí a nie pohybom samotných dverí.

7.6.7.7. Ak je prítomný systém blokovania v noci, uplatňuje sa toto:

7.6.7.7.1. blokovací systém sa automaticky deaktivuje, keď je zapaľovanie motora v polohe „zapnuté“, alebo

7.6.7.7.2. je vodičovi vyslaný výstražný signál, že systém blokovania v noci je v činnosti na jedných alebo viacerých dverách, keď je zapaľovanie motora v polohe „zapnuté“. Jeden signál možno použiť na viac ako jedny dvere.

7.6.8. Technické požiadavky na núdzové okná

7.6.8.1. Všetky zavesené alebo vysúvacie núdzové okná sa musia otvárať smerom von. Vysúvací typ sa pri otváraní nesmie dať úplne oddeliť od vozidla. Mechanizmus vysúvacieho okna musí byť taký, aby účinne bránil neúmyselnému vysadeniu okna.

7.6.8.2. Každé núdzové okno musí byť buď:

7.6.8.2.1. schopné ľahkej a okamžitej obsluhy zvnútra i zvonku vozidla pomocou zariadenia uznaného za vyhovujúce. Toto ustanovenie zahŕňa možnosť použitia tabúľ z vrstveného skla alebo z plastickej látky, alebo

7.6.8.2.2. zhotovené z ľahko rozbitného bezpečnostného skla. Vylučuje to možnosť použitia tabúľ z vrstveného skla alebo z plastickej látky. Blízko každého núdzového okna musí byť zariadenie ľahko prístupné osobe vo vnútri vozidla, ktorým je možné okno rozbiť. Zariadenie na rozbitie skla núdzového okna v zadnej časti vozidla sa umiestni buď v strede nad núdzové okno alebo podeň, prípadne sa alternatívne umiestni blízko okraja okna.

7.6.8.3. Každé núdzové okno, ktoré môže byť zamknuté z vonkajšej strany, musí byť konštruované tak, aby mohlo byť kedykoľvek otvorené zvnútra vozidla.

7.6.8.4. Ak je núdzové okno zavesené horizontálne na hornej strane, musí byť vybavené vhodným mechanizmom, ktorý ho udržiava otvorené. Každé zavesené núdzové okno musí fungovať tak, aby nebránilo vo voľnom priechode zvnútra alebo zvonku vozidla.

7.6.8.5. Výška spodného okraja bočného núdzového okna od úrovne podlahy bezprostredne pod ním (s výnimkou akýchkoľvek miestnych variantov, ako je prítomnosť krytu kolesa alebo prevodovej skrine), nesmie byť väčšia ako 1 200 mm ani menšia ako 650 mm v prípade zaveseného núdzového okna alebo 500 mm v prípade okna s rozbitným sklom.

Avšak v prípade zaveseného núdzového okna môže byť výška spodného okraja znížená na minimum 500 mm za predpokladu, že okenný otvor je vybavený až do výšky 650 mm ochranným zariadením zabraňujúcim možnému vypadnutiu cestujúceho z vozidla. Tam kde je okenný otvor vybavený ochranným zariadením, nesmie byť okenný otvor nad ochranným zariadením menší, ako sú minimálne rozmery predpísané pre núdzové okno.

7.6.8.6. Každé závesné núdzové okno, ktoré nie je zreteľne viditeľné zo sedadla vodiča, musí byť vybavené zvukovým výstražným zariadením, ktoré upozorňuje vodiča na prípad, keď okno nie je úplne zatvorené. Toto zariadenie musí byť uvedené do činnosti pohybom západky okna, a nie pohybom samotného okna.

7.6.9. Technické požiadavky na únikové prielezy

7.6.9.1. Každý únikový prielez sa musí otvárať tak, aby nebránil voľnému priechodu zvnútra alebo zvonku vozidla.

7.6.9.2. Strešné únikové prielezy musia byť vysúvacie, závesné alebo musia byť vyrobené z ľahko rozbitného bezpečnostného skla. Podlahové únikové prielezy musia byť buď vyklápateľné alebo vysúvacie a musia byť vybavené zvukovým výstražným zariadením upozorňujúcim vodiča, že prielez nie je bezpečne zatvorený. Toto zariadenie musí aktivovať západka podlahového únikového prielezu, a nie samotný pohyb únikového prielezu. Podlahové únikové prielezy musia byť zabezpečené proti neúmyselnému otvoreniu. Táto požiadavka však neplatí, ak sa podlahový únikový prielez automaticky uzamkne, keď sa vozidlo pohybuje rýchlosťou vyššou ako 5 km/h.

7.6.9.3. Vysúvacie typy sa nesmú pri otváraní úplne oddeliť od vozidla tak, aby únikový prielez nepredstavoval ohrozenie iných používateľov cesty. Mechanizmus vysúvacieho únikového prielezu musí byť taký, aby účinne zabránil neúmyselnému otvoreniu. Podlahové únikové prielezy sa musia vysúvať dovnútra priestoru pre cestujúcich.

7.6.9.4. Vyklápacie únikové prielezy sa musia otvárať pozdĺž okraja smerom k prednej alebo zadnej časti vozidla a uhol otvárania musí byť aspoň 100°. Vyklápacie podlahové únikové prielezy sa musia otvárať dovnútra priestoru pre cestujúcich.

7.6.9.5. Únikové prielezy sa musia dať ľahko otvoriť alebo odstrániť zvnútra i zvonku. Táto požiadavka sa však nesmie chápať tak, že je vylúčená možnosť uzamknúť únikový prielez na účely zabezpečenia vozidla, ktoré je bez dozoru a to za predpokladu, že únikový prielez môže byť kedykoľvek otvorený alebo odstránený zvnútra použitím normálneho otváracieho alebo uvoľňovacieho mechanizmu. V prípade ľahko rozbitného materiálu musí byť blízko každého únikového prielezu zariadenie ľahko prístupné osobe vo vnútri vozidla, ktorým je možné kryt prielezu rozbiť.

7.6.10. Technické požiadavky na zasúvateľné schodíky

Ak sú namontované zasúvateľné schodíky, musia spĺňať tieto požiadavky:

7.6.10.1. činnosť zasúvateľných schodíkov môže byť zosynchronizovaná so zodpovedajúcimi prevádzkovými alebo núdzovými dverami;

7.6.10.2. ak sú dvere zavreté, žiadna časť zasúvateľného schodíka nesmie prečnievať cez susediaci obrys karosérie o viac než 10 mm;

7.6.10.3. ak sú dvere otvorené a zasúvateľný schodík je vo vysunutej polohe, musí jeho plocha spĺňať požiadavky bodu 7.7.7 tejto prílohy;

7.6.10.4. ak sú schodíky ovládané servomotorom, nesmie byť možné, aby sa vozidlo dalo z pokojovej polohy do pohybu vlastnou silou, keď je schodík vo vysunutej polohe. V prípade ručne ovládaného schodíka, musí vodiča upozorniť na jeho neúplné zasunutie zvukový signál;

7.6.10.5. ak sú schodíky ovládané servomotorom, nesmie byť možné vysunúť schodík za pohybu vozidla. Ak zlyhá zariadenie, ktoré ovláda schodíky, musia sa schodíky zasunúť a zostať v zasunutej polohe. V prípade takejto poruchy alebo v prípade poškodenia alebo blokovania schodíkov nesmie však byť znemožnená činnosť príslušných dverí;

7.6.10.6. ak na zasúvateľnom, servomotorom ovládanom schodíku stojí cestujúci, nesmie byť možné zatvoriť príslušné dvere. Splnenie tejto požiadavky sa overí umiestnením záťaže s hmotnosťou 15 kg predstavujúcej malé dieťa v strede schodíka. Táto požiadavka neplatí pre žiadne dvere v priamom zornom poli vodiča;

7.6.10.7. (Vyhradené)

7.6.10.8. rohy zasúvateľných schodíkov smerujúce dopredu alebo dozadu musia byť zaoblené s polomerom minimálne 5 mm; hrany musia byť zaoblené s polomerom minimálne 2,5 mm;

7.6.10.9. ak sú dvere pre cestujúcich otvorené, musí byť zasúvateľný schodík bezpečne udržiavaný vo vysunutej polohe. Ak sa na stred jednoduchého schodíka umiestni záťaž s hmotnosťou 136 kg alebo záťaž s hmotnosťou 272 kg na stred dvojitého schodíka, nesmie priehyb v žiadnom bode schodíka, meraný vo vzťahu ku karosérii vozidla, presiahnuť 10 mm.

7.6.11. Bezpečnostné označenia

7.6.11.1. Všetky bezpečnostné označenia musia spĺňať požiadavky uvedené v bode 6.5 normy ISO 3864-1:2011.

7.6.11.2. Každé bezpečnostné označenie požadované podľa tohto predpisu sa použije na oznámenie len jednej bezpečnostnej správy. Poskytované informácie sú vo forme piktogramov, avšak slová, písmená a čísla môžu piktogram dopĺňať v kombinácii na rovnakom označení. Musí byť umiestnené a orientované tak, aby bolo ľahko zrozumiteľné.

7.6.11.2.1. Bezpečnostné označenia sa riadia zásadami uvedenými v príkladoch grafických návrhov, t. j. záhlavie zobrazuje bezpečnostnú správu, druhá časť obsahuje inštruktívne informácie a tretia, nepovinná, časť predstavuje pätu, ktorá obsahuje text nezávažného charakteru.

7.6.11.2.2. Piktogramy, ktoré znázorňujú od používateľa vyžadované kroky, zobrazujú osobu alebo príslušnú časť osoby, ktorá dané náradie alebo zariadenia obsluhuje.

7.6.11.2.3. Piktogramy, ktoré znázorňujú požadovaný pohyb, v prípade potreby zobrazujú šípku poukazujúcu na smer pohybu. Ak sa vyžaduje kruhový pohyb, použije sa zakrivená šípka.

7.6.11.2.4. Ak sa vyžaduje zaobchádzanie s pomôckami, odstránenie panelov alebo otvorenie dverí, piktogram musí znázorňovať prebiehajúcu činnosť.

7.6.11.2.5. Malé písmeno, resp. písmená doplňujúcich slov, jednotlivé písmená a čísla musia mať minimálnu výšku 8 mm. Slová nesmú byť uvedené len veľkými písmenami.

7.6.11.3. Všetky bezpečnostné označenia, ktoré sú viditeľné z vnútra vozidla, musia byť z fotoluminescentného materiálu, ktorý má vlastnosti tlmenia jasu prinajmenšom v súlade s čiastkovou klasifikáciou C v tabuľke č. 2 normy ISO 17398:2004, pri meraní v súlade s bodom 7.11 tejto normy.

7.6.11.4. Bezpečnostné označenia nesmú byť umiestnené na miestach, kde môžu byť počas prevádzky vozidla zakryté. Na núdzovým oknom však môže byť umiestnený záves alebo clona za predpokladu, že dodatočné bezpečnostné označenie označuje, že za závesom alebo clonou sa nachádza núdzové okno.

7.6.11.5. Každý núdzový východ a akýkoľvek iný východ, ktorý spĺňa požiadavky na núdzový východ, musí byť označený jedným príslušným piktogramom podľa tabuľky 3 normy ISO 7010:2011; piktogramy musia byť čitateľné z vnútrajška aj zvonka vozidla.

7.6.11.6. Bezpečnostné označenia musia byť umiestnené v blízkosti všetkých vnútorných a vonkajších núdzových ovládačov a zariadenia (resp. zariadení) na rozbitie núdzových okien alebo na ich okraji, respektíve na nich.

7.6.11.7. Žiadna časť bezpečnostného označenia nesmie zakrývať prípadne existujúce bezpečnostné zariadenie, napr. kryt, proti zneužitiu.

7.6.11.8. Jazyk, v ktorom majú byť akékoľvek zamýšľané slovné bezpečnostné označenia spĺňajúce ustanovenia bodov 7.6.11.1 až 7.6.11.7 napísané, stanoví schvaľovací úrad so zreteľom na štát, resp. štáty, v ktorých žiadateľ zamýšľa uviesť vozidlo na trh po dohode, v prípade potreby, s príslušnými orgánmi príslušného štátu, resp. štátov. Ak orgán štátu, resp. štátov, v ktorých má byť vozidlo registrované, nechá zmeniť jazyk týchto textov, nevyžaduje si táto zmena nový postup typového schvaľovania.

7.6.12. Osvetlenie prevádzkových dverí

7.6.12.1. Na osvetlenie rovnej vodorovnej časti vozovky vymedzenej v bode 7.6.12.2.2 sa môže namontovať osvetlenie prevádzkových dverí, aby sa cestujúcim uľahčil nástup a výstup a aby vodič zo svojho sedadla mohol zaznamenať prítomnosť cestujúceho v tejto časti priestoru.

7.6.12.2. Prípadné osvetlenie prevádzkových dverí:

7.6.12.2.1. musí byť bielej farby;

7.6.12.2.2. musí osvetľovať rovnú vodorovnú časť vozovky so šírkou 2 m, meranou od roviny rovnobežnej so strednou pozdĺžnou vertikálnou rovinou, ktorá prechádza najzadnejším bodom zavretých prevádzkových dverí, a s dĺžkou, ktorá siaha od priečnej roviny prechádzajúcej najprednejším okrajom zavretých prevádzkových dverí po priečnu rovinu prechádzajúcu osou najprednejších kolies umiestnených za prevádzkovými dverami alebo, ak takéto kolesá neexistujú, po priečnu rovinu prechádzajúcu zadnou časťou vozidla;

7.6.12.2.3. musí mať obmedzenú schopnosť oslňovať mimo plochy vozovky s maximálnou šírkou 5 m, meranou od strany vozidla, a s maximálnou dĺžkou obmedzenou priečnou rovinou prechádzajúcou prednou časťou vozidla a priečnou rovinou prechádzajúcou zadnou časťou vozidla;

7.6.12.2.4. ak je dolný okraj osvetľovacieho zariadenia menej než 2 m nad vozovkou, nesmie vyčnievať viac ako 50 mm za celkovú šírku vozidla, meranú bez tohto zariadenia, a jeho polomer zakrivenia nesmie byť menší ako 2,5 mm;

7.6.12.2.5. musí sa aktivovať a deaktivovať ručne samostatným vypínačom; a

7.6.12.2.6. byť namontované tak, aby sa zariadenie mohlo spustiť len vtedy, keď sú prevádzkové dvere uvedené do činnosti a rýchlosť vozidla nepresahuje 5 km/h a aby sa zariadenie vyplo automaticky pred tým, než vozidlo dosiahne rýchlosť vyššiu ako 5 km/h.

7.7. Vnútorné usporiadanie

7.7.1. Prístup k prevádzkovým dverám (pozri obrázok 1 v prílohe 4)

7.7.1.1. Voľný priestor siahajúci dovnútra vozidla od bočnej steny, v ktorej sú namontované dvere, musí umožniť voľný priechod skúšobného kalibra s rozmermi buď skúšobného kalibra 1 alebo skúšobného kalibra 2 uvedeného na obrázku 1 v prílohe 4.

Skúšobný kaliber sa musí udržiavať rovnobežne s otvorom dverí a posúvať sa z východiskovej polohy, v ktorej je rovina plochy najbližšej voči vnútrajšku vozidla, dotyčnicou k najvzdialenejšej hrane otvoru, do polohy, v ktorej sa dotýka prvého schodu, a potom sa musí udržiavať kolmo k pravdepodobnému smeru pohybu osoby používajúcej vchod.

7.7.1.2. (Vyhradené)

7.7.1.3. Ak sa os tohto skúšobného kalibra posunie na vzdialenosť 300 mm od svojej východiskovej polohy a skúšobný kaliber sa dotkne povrchu schodíka alebo podlahy, kaliber sa musí ponechať v tejto polohe.

7.7.1.4. Valcová figurína (pozri obrázok 6 v prílohe 4) použitá na skúšanie svetlosti uličky sa potom musí pohybovať z východiskovej polohy v uličke v smere pravdepodobného pohybu osoby opúšťajúcej vozidlo, kým os valcovej figuríny nedosiahne vertikálnu rovinu prechádzajúcu hornou hranou najvyššieho schodíka alebo kým sa rovina dotýkajúca sa horného valca nedotkne dvojitého panelu, podľa toho čo nastane skôr, a v tejto polohe sa musí figurína udržať (pozri obrázok 2 v prílohe 4).

7.7.1.5. Medzi valcovou figurínou v polohe stanovenej v bode 7.7.1.4 a dvojitým panelom v polohe stanovenej v bode 7.7.1.3 musí zostať voľný priestor, ktorého horné a dolné limity sú dané na obrázku 2 v prílohe 4. Tento voľný priestor musí umožňovať voľný priechod vertikálneho panelu, ktorého tvar a rozmery sú totožné s tvarom a rozmermi valcového tvaru (bod 7.7.5.1) a stredný prierez a hrúbka nie sú väčšie ako 20 mm. Tento panel sa presúva v pravdepodobnom smere pohybu osoby používajúcej vstup od dotykovej polohy valcového otvoru, až kým sa jeho vonkajšia strana nedostane do kontaktu s vnútornou stranou dvojitého panelu, a tak sa dotkne sa roviny alebo rovín vymedzených hornými hranami schodu (pozri obrázok 2 v prílohe 4).

7.7.1.6. Voľný priechod pre túto figurínu nezahŕňa žiadny priestor siahajúci do vzdialenosti 300 mm pred ktoroukoľvek nestlačenou sedacou plochou sedadla orientovaného dopredu alebo dozadu, alebo 225 mm v prípade bočne orientovaných sedadiel, a do výšky vrcholu sedacej plochy sedadla (pozri obrázok 25 v prílohe 4).

7.7.1.7. V prípade sklápacích sedadiel sa tento priestor stanoví so sedadlom v polohe jeho používania.

7.7.1.8. Sklopné sedadlo, resp. sedadlá pre posádku však môžu v polohe ich používania prekážať v prístupe k prevádzkovým dverám za predpokladu, že:

7.7.1.8.1. vo vozidle samotnom, ako aj v oznamovacom formulári (pozri prílohu 1) je zreteľne uvedené, že sedadlo je určené len pre posádku;

7.7.1.8.2. keď sa nepoužívané sedadlo automaticky sklopí do polohy potrebnej na splnenie požiadaviek bodov 7.7.1.1 alebo 7.7.1.2 a 7.7.1.3, 7.7.1.4 a 7.7.1.5 tejto prílohy;

7.7.1.8.3. dvere nie sú považované za povinný východ na účely bodu 7.6.1.4 tejto prílohy;

7.7.1.8.4. ak je sedadlo v polohe používania a v sklopenej polohe, žiadna jeho časť sa nesmie: a) nachádzať pred vertikálnou rovinou prechádzajúcou stredom sedacej plochy sedadla vodiča v jeho polohe posunutej najviac dozadu a najnižšie stredom vonkajšieho spätného zrkadla, namontovaného na opačnej strane vozidla alebo prípadne stredom akejkoľvek obrazovky používanej ako zariadenie na nepriamy výhľad; a b) nachádzať nad horizontálnou rovinou, ktorá sa nachádza 300 mm nad stredom sedacej plochy sedadla vodiča v jeho polohe posunutej najviac dozadu a najnižšie.

7.7.1.9. V prípade vozidiel s kapacitou nepresahujúcou 22 cestujúcich sa prístup ku dverám a cesta, ktorou prechádzajú cestujúci k dverám, považujú za voľné, ak:

7.7.1.9.1. merané rovnobežne s pozdĺžnou osou vozidla je v každom bode svetlá výška minimálne 220 mm a v každom bode, ktorý je viac ako 500 mm nad podlahou alebo schodíkmi, je svetlá výška minimálne 550 mm (obrázok 3 v prílohe 4);

7.7.1.9.2. merané kolmo k pozdĺžnej osi vozidla je svetlá výška minimálne 300 mm v každom bode a 550 mm v ktoromkoľvek bode nachádzajúcom sa viac ako 1 200 mm nad podlahou alebo schodmi alebo menej ako 300 mm pod strechou (obrázok 4 v prílohe 4).

7.7.1.10. Pre rozmery prevádzkových dverí a núdzových dverí v bode 7.6.3.1 a požiadavky bodov 7.7.1.1 až 7.7.1.7, 7.7.2.1 až 7.7.2.3, 7.7.5.1 a 7.7.8.5 tejto prílohy sa nevzťahujú na vozidlo triedy B s technicky prípustnou maximálnou hmotnosťou nepresahujúcou 3,5 ton a s maximálnym počtom 12 sedadiel pre cestujúcich, v ktorom má cestujúci z každého sedadla voľný prístup najmenej k dvom dverám.

7.7.1.11. Maximálny sklon podlahy v prístupovom priechode nesmie byť väčší ako 5 %.

7.7.1.12. Povrch prístupových priechodov musí mať protišmykové vlastnosti.

7.7.2. Prístup k núdzovým dverám (pozri obrázok 5 v prílohe 4)

Na dvere vodiča, používané ako núdzový východ vo vozidlách s kapacitou nepresahujúcou 22 cestujúcich, sa nevzťahujú nasledujúce požiadavky.

7.7.2.1. S výnimkou ustanovení v bode 7.7.2.4 musí voľný priestor medzi uličkou a otvorom núdzových dverí umožňovať voľný priechod vertikálneho valca s priemerom 300 mm a výškou 700 mm od podlahy, ktorý podopiera druhý vertikálny valec s priemerom 550 mm, pričom celková výška tejto zostavy je 1 400 mm.

Priemer horného valca môže byť v hornej časti zmenšený na 400 mm, ak sa zahrnie skosenie neodchyľujúce sa od horizontálnej roviny o viac ako 30°.

7.7.2.2. Základňa prvého valca musí ležať v priemete druhého valca.

7.7.2.3. Keď sú pozdĺž tohto priechodu namontované sklápacie sedadlá, treba stanoviť voľný priechod pre valec pri sedadle v polohe jeho používania.

7.7.2.4. Ako alternatíva k dvojitému valcu sa môže použiť meracie zariadenie opísané v bode 7.7.5.1 (pozri obrázok 6 v prílohe 4).

7.7.3. Prístup k núdzovým oknám

7.7.3.1. Cez každé núdzové okno musí byť možné prestrčiť z uličky skúšobný kaliber von z vozidla.

7.7.3.2. Skúšobný kaliber sa musí pohybovať v smere predpokladaného pohybu cestujúceho opúšťajúceho vozidlo. Skúšobný kaliber sa musí udržiavať kolmo k tomuto smeru pohybu a nesmie naraziť na žiadnu prekážku.

7.7.3.3. Skúšobný kaliber má tvar tenkej dosky s rozmermi 600 mm × 400 mm a s polomerom zaoblenia rohov 200 mm. V prípade núdzového okna v zadnej stene vozidla môže mať však skúšobný kaliber alternatívne rozmery 1 400 mm × 350 mm a polomer zaoblenia rohov 175 mm.

7.7.4. Prístup k únikovým prielezom

7.7.4.1. Únikové prielezy v streche

7.7.4.1.1. S výnimkou vozidiel triedy I a A, musí byť aspoň jeden únikový prielez umiestnený tak, aby sa štvorstenový zrezaný ihlan s uhlom sklonu steny 20° a výškou 600 mm dotýkal časti sedadla alebo rovnocennej podpery. Os ihlanu musí byť vertikálna a jeho menší prierez sa musí dotýkať plochy otvoru únikového prielezu. Podpery môžu byť sklápacie alebo pohyblivé za predpokladu, že sa môžu v polohe používania zablokovať. Táto poloha sa berie za základ pri overovaní.

7.7.4.1.2. Ak je hrúbka strešnej konštrukcie väčšia ako 150 mm, menší prierez ihlanu sa musí dotýkať otvoru únikového prielezu v úrovni vonkajšieho povrchu strechy.

7.7.4.2. Únikové prielezy v podlahe

V prípade únikového prielezu v podlahe tento prielez musí umožňovať priamy a voľný prístup k východu z vozidla a tam, kde je namontovaný, musí byť voľný priestor nad únikovým prielezom rovnocenný výške uličky. Každý zdroj tepla alebo pohybujúce sa komponenty musia byť od ktorejkoľvek časti prielezu vzdialené aspoň 500 mm.

Skúšobným kalibrom v tvare tenkej dosky s rozmermi 600 mm × 400 mm s polomerom zaoblenia rohov 200 mm v horizontálnej polohe, sa musí byť možné pohybovať z jednometrovej výšky nad podlahou až po vozovku.

7.7.5. Uličky (pozri obrázok 6 v prílohe 4)

7.7.5.1. Ulička, resp. uličky vo vozidle musia byť projektované a konštruované, aby umožňovali voľný priechod meracieho zariadenia, skladajúceho sa z dvoch súosových valcov s obráteným zrezaným kužeľom medzi ne vloženým, pričom meracie zariadenie musí mať rozmery uvedené na obrázku 6 v prílohe 4.

Meracie zariadenie môže prísť do styku so závesnými držadlami, ak sú namontované, alebo inými pružnými predmetmi, ako sú komponenty sedadlových pásov, a odsunúť ich.

Meracie zariadenie podľa obrázku 6 v prílohe 4 nesmie prísť vo vozidlách triedy I a A do styku so žiadnou obrazovkou alebo zobrazovacím zariadením namontovaným do stropu nad uličkou.

Meracie zariadenie podľa obrázku 6 v prílohe 4 môže prísť vo vozidlách triedy II, III a B do styku s hociktorou obrazovkou alebo zobrazovacím zariadením namontovaným do stropu nad uličkou. Maximálna sila, ktorá je potrebná na odstránenie ktorejkoľvek takejto obrazovky alebo takéhoto zobrazovacieho zariadenia z cesty, nesmie prekročiť 35 N. Touto maximálnou silou sa pôsobí kolmo na stred dolného okraja obrazovky alebo zobrazovacieho zariadenia, a to striedavo v oboch smeroch, dokým sa obrazovka alebo zobrazovacie zariadenie nenastaví do polohy, ktorá umožňuje voľný priechod meracieho zariadenia. Po tom, ako bola obrazovka alebo zobrazovacie zariadenie z cesty odstránené, musia zostať vo svojej polohe a nesmú sa znova automaticky vysunúť.

Ak je vozidlo triedy I, II alebo A vybavené zábranou, meracie zariadenie podľa obrázku 6 v prílohe 4 môžu prísť do styku so zábranou za predpokladu, že maximálna sila, meraná v bode dotyku medzi meracím zariadením podľa obrázku 6 v prílohe 4 a zábranou, potrebná na odstránenie takejto zábrany z cesty je maximálne 50 N a prebieha kolmo na zábranu.

Maximálna sila sa vzťahuje na oba smery pohybu meracieho zariadenia.

Ak je vozidlo vybavené v blízkosti zábrany zdvíhacím zariadením, zábrana môže byť počas prevádzky zdvíhacieho zariadenia dočasne zablokovaná.

7.7.5.1.1. Ak pred sedadlom alebo pred radom sedadiel nie je žiadny východ:

7.7.5.1.1.1. v prípade sedadiel orientovaných dopredu musí predná hrana valcového meracieho zariadenia vymedzeného v bode 7.7.5.1 siahať minimálne k priečnej vertikálnej rovine dotýkajúcej sa najprednejšieho bodu operadiel najprednejšieho radu sedadiel a musí byť v tejto polohe podržaná. Od tejto roviny musí byť možné pohybovať panelom zobrazeným na obrázku 7 v prílohe 4 t